1 Mose 41 AKCB – Génesis 41 CST | Biblica\n1 Mose 41 AKCB – Génesis 41 CST\nYosef Kyerɛ Farao Dae Ase\n1Mfe abien akyi no, Farao soo dae bi. Na ogyina Asubɔnten Nil ho. 2Ohuu wɔ dae no mu sɛ anantwi ason a wɔadodɔ srade, na wɔn ho tua wɔn ho fii asubɔnten no mu ba bɛwee sare a na ɛwɔ hɔ no. 3Anantwi akɛse ason no akyi no, anantwi ason foforo a wɔafonfɔn ayeyɛ nkanyankanya fii Asubɔnten Nil mu ba begyinaa anantwi a wɔadodɔ srade no ho wɔ asu no konkɔn so. 4Anantwi ason a wɔafonfɔn ayeyɛ nkanyankanya no memenee anantwi ason a wɔadodɔ srade no. Na Farao bɔɔ pitiri nyanee!\n5Nna faa Farao bio ma ɔsoo dae a ɛto so abien. Ohuu wɔ dae no mu sɛ, ɔmo kasiaw ason a ɛwɔ ahoɔden na ɛyɛ fɛ asow wɔ ɔmo dua baako so. 6Akyiri no, kasiaw ason bi a ɛyɛ nkanyankanya a apuei mframa abɔ no ama atwintwam nso fifii. 7Ɔmo nkanyankanya no memenee ɔmo a ɛwɔ ahoɔden na ɛyɛ fɛ no. Farao nyanee, na ohuu sɛ sɛɛ na nea ohuu no nyinaa yɛ ɔdae.\n8Ade kyee no, nʼadwene mu yɛɛ no basaa. Enti Farao soma ma wɔkɔfrɛɛ nkonyaayifo ne anyansafo a wɔwɔ Misraim asase so nyinaa baa ne fi. Farao kaa dae a ɔsoo no nyinaa kyerɛɛ wɔn, nanso wɔn mu biara antumi ankyerɛ ase.\n9Ɛhɔ na Farao nsahyɛfo panyin no ka kyerɛɛ Farao se, “Nnɛ na wɔakae me me sintɔ. 10Mmere bi a atwa mu no, wo Farao bo fuw wʼasomfo yiye. Ɛnam so ma wode me ne wo brodotofo panyin kɔtoo afiase wɔ awɛmfo panyin fi. 11Yɛn baanu nyinaa sosoo adae anadwo koro no ara a na ɛsono sɛnea yɛn mu biara dae no si te. 12Saa bere no, na Hebrini aberantewa bi a na ɔyɛ awɛmfo panyin Potifar somfo ka yɛn ho wɔ afiase hɔ. Yɛkaa yɛn dae a yɛsosoo no kyerɛɛ no no, ɔkyerɛɛ yɛn mu biara dae ase pɛpɛɛpɛ. 13Na ne nkyerɛase a ɔmaa no baa mu saa pɛpɛɛpɛ. Mesan kodii me dibea, na wɔsɛn brodotofo panyin no nso.”\n14Amono mu hɔ ara, Farao soma ma wokoyii Yosef fii afiase hɔ bae. Ofi afiase hɔ no, oyii nʼabogyesɛ, sesaa nʼatade, na ɔbaa Farao anim.\n15Farao ka kyerɛɛ Yosef se, “Maso dae bi a obiara ntumi nkyerɛ ase. Nanso mate sɛ wo de, sɛ obi ka ne dae kyerɛ wo a, wutumi kyerɛ ase. Ɛno nti na masoma abɛfrɛ wo yi.”\n16Yosef buaa Farao se, “Me ara merentumi mfi me tumi mu nkyerɛ dae no ase. Onyankopɔn na ɔbɛkyerɛ wo dae no ase.”\n17Na Farao ka kyerɛɛ Yosef se, “Mʼadaeso no mu no, na migyina Asubɔnten Nil konkɔn so. 18Mihuu sɛ anantwi ason a wɔadodɔ srade, na wɔn ho tua wɔn ho fi asubɔnten no mu ba bɛnantew wura no mu, fii ase wee sare. 19Anantwi akɛse ason no akyi no, anantwi ason foforo a wɔafonfɔn ayeyɛ nkanyankanya nso puei; minhuu anantwi a wɔyɛ tan bi saa wɔ Misraim asase so da. 20Anantwi ason a wɔafonfɔn ayeyɛ nkanyankanya no memenee anantwi ason a wɔadodɔ srade na wɔn ho tua wɔn ho a wodii kan puei no. 21Nanso wɔmemenee wɔn nyinaa akyi no, hwee ankyerɛ sɛ wɔayɛ saa, na wɔn ho da so yɛ nkanyankanya, tantan no ara. Na mebɔɔ pitiri nyanee.\n22“Mesan soo dae bio hui sɛ, ɔmo kasiaw ason a ɛyɛ fɛ na ɛwɔ ahoɔden sɛ asow wɔ ɔmo dua baako so. 23Eyinom akyi no, ɔmo kasiaw ason bi a apuei mframa abɔ no, ama akisa ayeyɛ nkanyankanya nso fifii. 24Ɔmo nkanyankanya no memenee ɔmo ason a ɛyɛ fɛ na ɛwɔ ahoɔden no. Mekaa me dae no nyinaa kyerɛɛ nkonyaayifo no, wɔn mu biara antumi ankyerɛ me ase.”\n25Ɛnna Yosef ka kyerɛɛ Farao se, “Wo dae abien a wososoe no nyinaa nkyerɛase yɛ pɛ. Onyankopɔn nam dae no so reda biribi a ɔrebɛyɛ no adi akyerɛ wo. 26Anantwi ason a wɔadodɔ srade no ne ɔmo kasiaw ason a ɛyɛ fɛ, na ɛwɔ ahoɔden no ase kyerɛ mfe ason; ɛyɛ dae koro. 27Anantwi ason a wɔafonfɔn, na wɔayeyɛ nkanyankanya no yɛ mfe ason, na saa ara na ɔmo kasiaw ason a ayeyɛ nhweanhweaa a apuei mframa ama akisa no te: ɛyɛ ɔkɔm a ɛbɛba mfe ason.\n28“Ɛyɛ sɛnea meka kyerɛɛ Ɔhene no: Onyankopɔn akyerɛ wo nea ɔrebɛyɛ. 29Mfe ason a edi kan no, aduan bebu wɔ Misraim asase so nyinaa, 30nanso akyiri no, ɔkɔm kɛse bi bɛba mfe ason. Na nnipa werɛ befi asetena pa a wonyaa no mfe ason a edi kan no mu no. Ɔkɔm bɛposa asase no. 31Esiane ɔkɔm a ebedi mmere pa a atwa mu no akyi no ano den a ɛbɛyɛ no nti, saa bere no wɔrenkae mmere pa no bio wɔ asase no so. 32Saa dae abien a wosoo no kyerɛ sɛnea ɔkɔm no ano bɛyɛ den afa. Ɛkyerɛ sɛ, nea ɛbɛyɛ biara, asɛm a maka akyerɛ wo no bɛba mu saa pɛpɛɛpɛ. Efisɛ Onyankopɔn na wasi gyinae pi saa. Na ɛrenkyɛre koraa ɛbɛba mu saa.\n33“Enti wɔmma Ɔhene hwehwɛ onyansafo kɛse a ɔwɔ nhumu wɔ Misraim asase yi so, na ɔmfa ɔman yi mu kuadwuma ho asɛm nyinaa hyɛ ne nsa. 34Ma ɔhene Farao nyiyi nnipa, ntuatua amansin ahorow anum no ano. Na saa nnipa a wɔde wɔn betuatua amansin no ano no nyiyi nnɔbae a ɛbɛba mmere pa mfe ason no mu no nkyɛmu anum mu baako, mfa nsie. 35Ɛsɛ sɛ saa nnipa a wotuatua amansin no ano no boaboa nnuan a wobegyigye mmere pa mfe ason a nnuan bebu no, de gu asan so wɔ ɔhene Farao din mu. Wɔmfa saa nnuan no nhyehyɛ asan so wɔ nkurow akɛse mu. 36Nnuan yi na mfe ason a ɔkɔm bɛba wɔ Misraim asase so no, ɔmanfo no bedi. Saa nnuan yi na wɔde besie ama ɔman no. Sɛ anyɛ saa a, akyinnye biara nni ho sɛ, ɔkɔm bɛbɔ ɔman no.”\nFarao Pagyaw Yosef\n37Farao ne ne mpanyimfo no gyee asɛm a Yosef ka kyerɛɛ wɔn no nyinaa too mu. 38Enti Farao bisaa wɔn se, “So yebenya obi a ɔte sɛ ɔbarima yi, nea Onyankopɔn honhom ahyɛ no ma?”\n39Na Farao dan nʼani ka kyerɛɛ Yosef se, “Onyankopɔn ayi saa dae yi ne ne nkyerɛase akyerɛ wo yi, obiara nni hɔ a ɔyɛ onyansafo a ɔwɔ nhumu wɔ Misraimman yi mu sɛ wo. 40Mede saa adwuma kɛse yi nyinaa hyɛ wo nsa. Asɛm biara a wobɛka afa saa adwuma yi ho no, obiara nni ho asɛm ka wɔ Misraim nyinaa. Mʼahengua a me Farao, mete so no nko ara na ɛma meyɛ ɔkɛse sen wo.”\n41Enti Farao ka kyerɛɛ Yosef se, “Mede Misraim asase nyinaa ahyɛ wo nsa.” 42Na Farao worɔw ne nsɔwano kaa de hyɛɛ Yosef nsa. Ɔde sirikyi batakari papa bi hyɛɛ Yosef, de sika ntweaban yan no. 43Ɔmaa Yosef teaseɛnam tenaa mu sɛ nʼabediakyiri. Baabiara a Yosef bɛkɔ no, na nnipa di nʼanim teɛteɛɛ mu se, “Momma kwan!” Saa ɔkwan yi so na ɔhene Farao fa de Misraim asase nyinaa hyɛɛ Yosef nsa.\n44Na Farao ka kyerɛɛ Yosef se, “Mene Farao, Misraimhene de, nanso obiara ntumi mfi wʼakyi nyɛ biribiara wɔ Misraimman yi mu baabiara, gye sɛ woama ho kwan ansa.” 45Farao maa Yosef ahennin se Safnat-Panea. Farao maa Yosef ɔbea nso waree. Na ababaa no din de Asnat a ɔyɛ ɔbosom On kɔmfo Potifera babea. Ɛnam eyi so maa Yosef nyaa tumi maa ne din hyetaa wɔ Misraim asase so nyinaa.\n46Bere a Yosef kɔɔ ɔhene Farao agua ase no, na wadi mfirihyia aduasa. Farao maa Yosef kwan maa ɔbɔɔ aporɔw faa Misraim asase so nyinaa. 47Mfe ason a edi kan no mu no, aduan buu so wɔ Misraim asase so yiye. 48Saa mfe ason no mu no, Yosef boaboaa nnuan a ebuu so wɔ Misraimman mu no ano kɔkoraa wɔ nkuropɔn a ɛwowɔ Misraim no mu. Wɔde aduan biara a wonya fii kurow biara mu no bi siee wɔ hɔ. 49Mfe ason akyi no, na Yosef akora nnuan wɔ nnuankorabea hɔ, ama abu so ara kosii sɛ afei na obiara mmu ho nkontaa bio.\n50Ansa na ɔkɔm kɛse no rebɛba no, na Yosef yere Asnat a ɔyɛ ɔbosom On kɔmfo Potifera babea no awo mmabarima baanu. 51Yosef too nʼabakan no din Manase, a nkyerɛase ne Onyankopɔn ama me werɛ afi mʼamanehunu ne mʼagya fi nyinaa. 52Yosef babarima a ɔto so abien no nso, wɔtoo no din Efraim, a nkyerɛase ne Onyankopɔn ama mʼase afɛe wɔ asase a mebaa so sɛ akoa no so.\n53Mfe ason a aduan buu so wɔ Misraim asase so no twaa mu. 54Sɛnea Yosef hyɛɛ nkɔm no, ɔkɔm a ɛbɛba mfe ason a edi so no fii ase. Ɔkɔm kɛse sii nsase a na atwa Misraim ho ahyia no nyinaa so, nanso Misraim asase ankasa so de, na aduan abu so. 55Bere a ɔkɔm no sii denneennen wɔ Misraim asase so no, ɔmanfo no su frɛɛ Farao. Farao ka kyerɛɛ Misraimfo nyinaa se, “Monkɔ Yosef nkyɛn, na biribiara a ɔbɛka akyerɛ mo sɛ monyɛ no, monyɛ.”\n56Bere a ɔkɔm kɛse no trɛw faa ɔman no nyinaa mu no, Yosef buebuee ne nnuankorabea no nyinaa ano, tɔn aburow maa Misraimfo no, efisɛ na ɔkɔm no ano yɛ den yiye ma wɔn. 57Enti na aman a atwa Misraim ho ahyia no nyinaa kɔtɔ aduan wɔ Yosef nkyɛn wɔ Misraim, efisɛ na ɔkɔm a aba no ano yɛ den yiye.\nAKCB : 1 Mose 41


Nserahwɛfo Nye Nserahwɛ: Jehovah Adasefo Edwumayɛbea A Ɔwɔ Korea\nAso ɔsɛ dɛ idzi kan kã kyerɛ hɛn ansaana aba nserahwɛ? Nyew. Sɛ nyimpa a wɔreba nserahwɛ no dɔɔ sõ o, wɔnndɔɔ sõ o, yɛserɛ dɛ hom ndzi kan mbɔ hɛn amandzɛɛ ansaana hom aba nserahwɛ. Iyi remma ahokyer mmba ha osian nyimpadɔm a wɔbɛba ebegu ha no ntsi, na woara so w’enyiwa aagye wɔ wo nserahwɛ no mu.\nEbɛn aber na ɔsɛ dɛ edu ha? Yɛserɛ dɛ bɔ mbɔdzen du ha dɔnhwer kor ansaana ber a ekãa dɛ edze bɛba no asõ. Iyi remma ahokyer mmba ha osian nyimpadɔm a wɔbɛba ebegu ha no ntsi.\nWɔkyerɛ Bible ho nwoma ahorow ase kɔ Korean nye Korean Mmum Kasa mu, wowie a wɔdze akɔ Korean enyifurafo kasa mu. Wɔyɛ video nye dza wɔbɔ tsie ahorow so. Afe biara, wɔdze magazine ɔpepem pii nye nwoma afofor tɔɔn ɔhaha pii a ɔwɔ kasa bɔbor 30 mu mona asafo ahorow.\nEdwumayɛbea Ahorow Nye Nserahwɛ: Korea


Bildad asɛm a edi kan (1-22)\nƆrepɛ akyerɛ sɛ Hiob mma no ayɛ bɔne (4)\n‘Sɛ woyɛ obi a wo ho tew a, anka Onyankopɔn bɛbɔ wo ho ban’ (6)\nƆrepɛ akyerɛ sɛ Hiob yɛ ɔbɔnefo (13)\n8 Ɛnna Bildad+ a ofi Suha+ no kae sɛ: 2 “Wobɛkeka saa nsɛm yi akosi da bɛn?+ W’anom nsɛm te sɛ mframa a ano yɛ den! 3 Wohwɛ a, Onyankopɔn bɛkyea atemmu?Na ade nyinaa so Tumfo no bɛkyea atɛntrenee anaa? 4 Sɛ wo mma no yɛɛ no bɔne a,Wɔn atuatew ho asotwe na ɔde ama wɔn no.* 5 Sɛ wode w’ani to Onyankopɔn so,+Na wosrɛ ade nyinaa so Tumfo no sɛ onhu wo mmɔbɔ, 6 Sɛ ɛyɛ ampa ara sɛ woyɛ obi a wo ho tew na woteɛ a,+Anka watwa n’ani abɛhwɛ wo,*Na wama woasan asi wo dedaw mu. 7 Anka w’awiei bɛyɛ kɛse,+Ɛwom sɛ wode ketewa na efii ase. 8 Mepa wo kyɛw, bisa awo ntoatoaso a abɛsen kɔ no,Na ma nneɛma a wɔn papanom hwehwɛ hui no ho nhia wo.+ 9 Yɛn de, nnɛra yi ara na wɔwoo yɛn, na yennim hwee,Efisɛ yɛn nna wɔ asaase yi so te sɛ sunsuma. 10 Ɛnyɛ wɔn na wɔbɛkyerɛkyerɛ woNa wɔaka nea wonim akyerɛ wo anaa?* 11 Wohwɛ a, sɛ mmɛw* annya asaase a nsu taa so* a, ebetumi anyin ayɛ tenten? Demmire* betumi anyin ayɛ tenten wɔ baabi a nsu nni anaa? 12 Bere a ennya nguu nhwiren na wonnya ntwae no,Edi kan hyew* ansa na nwura a aka nyinaa ahyew. 13 Saa na ebewie wɔn a wɔn werɛ afi Onyankopɔn no nyinaa,*Efisɛ abɔnefo* anidaso bɛyera, 14 Wɔde wɔn ho to adehunu so,Na ade a wɔde wɔn werɛ hyɛ mu no, ɛyɛ mmerɛw te sɛ ananse ntentan.* 15 Obetweri ne dan, nanso ɛrennyina;Obeso mu denneennen, nanso ɛrennyina. 16 Ɔte sɛ dua a nsu wom a enya owia,A ne nnubaa atrɛtrɛw wɔ turo mu.+ 17 Ne ntini wurawura abo a esum hɔ mu,Ɔhwehwɛ dan wɔ abo no mu.* 18 Nanso sɛ wotu no fi baabi a esi a,Baabi a na esi no bɛka sɛ ennim no, na aka akyerɛ no sɛ, ‘Minhuu wo da.’+ 19 Yiw, saa kwan no na ɔbɛfa so ayera;*+Na afei ebinom befifi afi mfuturu mu aba. 20 Wɔn a wɔn abrabɔ di mu* no, ɛnyɛ ade a Onyankopɔn bɛpo wɔn da,Na abɔnefo nso, ɔremmoa wɔn da,* 21 Ɔde ɔserew bɛhyɛ w’anom ma,Na wama wode w’ano abɔ ose. 22 W’atamfo befura animguase sɛ ntama,Na abɔnefo ntamadan befi hɔ.”\n^ Nt., “Ɔde wɔn kɔɔ wɔn atuatew nsam.”\n^ Anaa “Anka wakanyan ne ho ama wo.”\n^ Nt., “Na wɔayiyi nsɛm afi wɔn komam.”\n^ Anaa “ɔwora.”\n^ Anaa “kisa; twintwam.”\n^ Nt., “Saa na wɔn a wɔn werɛ fi Onyankopɔn no nyinaa akwan te.”\n^ Nt., “ananse dan.”\n^ Anaa “Ɔhwɛ ɔdan a wɔde abo asi.”\n^ Anaa “saa na ne kwan bɛyera.”\n^ Anaa “wɔn a wɔn ho nni asɛm.”\n^ Nt., “ɔrenso wɔn nsa da.”


Europefoɔ Hwehwɛ Abayifoɔ\nASƐM A ƐDA SO Adwennwene—Sɛnea Wobɛma Afiri Wo So\nMMOA A WƆDE MA ABUSUA NO Boa Wo Ba Ma Ɔnhwɛ Ne Ho Yiye Wɔ Intanɛt Ho\nNSƐM A WOBISABISA Oduruyɛfo Nimdefo Bi Kyerɛkyerɛ Ne Gyidi Mu\nBIBLE NO ADWENE Sɛdeɛ Yɛdwennwene Asɛm Ho\nMasõ sɛ Me ne Obi Bɛnantew?\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Finnish French Georgian German Greek Hebrew Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Latvian Lingala Lithuanian Macedonian Malagasy Maltese Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Zulu\nNyan! | May 2014\nMFE bi a atwam no, na Europefoɔ suro abayifoɔ paa enti na wɔhwehwɛ wɔn kum wɔn. Aman a na wɔagye agyinam paa ne France, Germany, Italy atifi fam, Switzerland, Belgium, Luxembourg, ne Netherlands. Nwoma bi kae sɛ: “Nnipa mpempem pii wuu wɔ Europe ne aman a na ɛhyɛ Europe ase no mu” na “mpempem pii nso, wɔyɛɛ wɔn aniɛyaadeɛ, wɔkyekyee wɔn, wɔbisabisaa wɔn nsɛm pii, wɔtan wɔn buu wɔn fɔ anaa wɔhunahunaa wɔn.” (Witch Hunts in the Western World) * Ɛyɛɛ dɛn na weinom nyinaa bae? Na dɛn na ɛsosoo gya guu mu?\nAsɔre Kɔɔto ne The Hammer of Witches\nAsɔre no kɔɔto na ɛgyee asɛm yi gyinaa mu paa. Roma Katolek Asɔre no na ɛtee saa kɔɔto no bɛyɛ afe 1201 kosi 1300 mu hɔ baabi. Sɛnea nwoma bi kyerɛ no, adwene a wɔde tee ne sɛ “wɔbɛma awaefoɔ asan aba asɔre no mu na wɔahwɛ sɛ obiara nso mfiri mu.” Enti saa kɔɔto no bɛyɛɛ sɛ asɔre no polisi.—Der Hexenwahn (Abayikyere).\nDecember 5, afe 1484 na Pope Innocent a ɔtɔ so 8 de krataa bi too dwa de baraa abayisɛm. Afei nso ɔmaa Jakob Sprenger ne Heinrich Kramer (ne Latin din ne Henricus Institoris) tumi sɛ wɔnhwɛ ntu asɛe. Mmarima mmienu no kaa wɔn ntoma bɔɔ ano kyerɛw nwoma, na edin a wɔde too so ne Malleus Maleficarum. Ne Borɔfo ne The Hammer of Witches (Abayifoɔ Abaa). Katolekfoɔ ne Protestantfoɔ faa nwoma sɛ biribi a wɔde bɛtwe abayifoɔ aso. Abayifoɔ ho anansesɛm na na ɛwɔ nwoma no mu. Nwoma de too dwa sɛ, wohwɛ mmara mu ne Bible mu a, ne nyinaa kasa tia abayisɛm, na ɛkyerɛɛ nea wɔde behu abayifoɔ ayi wɔn afi hɔ. The Hammer of Witches no, wɔka ho asɛm sɛ, “nwoma a ɛwɔ wiase nyinaa, . . . ɛno ne nwoma bɔne a edi awu sen nwoma biara.”\nThe Hammer of Witches no, wɔka ho asɛm sɛ, “nwoma a ɛwɔ wiase nyinaa, . . . ɛno ne nwoma bɔne a edi awu sen nwoma biara”\nNá wɔbɔ nkurɔfo bayie kɛkɛ. Nwoma bi kae sɛ, “sɛ wɔnya sɔ obi mu a, wɔtumi dɛfɛdɛfɛ no anaasɛ wɔhyɛ no ma ɔka n’anom asɛm.” Wɔteetee nnipa kɛkɛ.—Hexen und Hexenprozesse (Abayifoɔ ne Abayifoɔ Asɛnni).\nThe Hammer of Witches nwoma no ne krataa a Pope Innocent a ɔtɔ so 8 de too dwa no nti, nkurɔfo kyin hwehwɛɛ abayifoɔ wɔ Europe. Nea ɛsɛee asɛm no koraa ne mfidie a wɔde tintim nwoma a ɛbaa so. Mfidie no boaa wɔn maa abayifoɔ kyere no kɔɔ akyiri kɔfaa Atlantic kɔɔ Amerika nyinaa.\nHenanom na Wɔbɔɔ Wɔn Bayie?\nWɔn a wɔbɔɔ wɔn bayie no dodow no ara yɛ mmaa, ɛnkanka akunafoɔ a wɔnni kamafoɔ biara. Wɔn a wɔtuu wɔn ani sii wɔn so paa ne ahiafoɔ, nkwakoraa ne mmerewa, ne mmaa a wɔyɛ abibiduro; sɛ aduro no anyɛ yiye a, ɛnneɛ na asɛm no aseɛ koraa. Asikafoɔ ne ahiafoɔ, mmaa ne mmarima, anuonyamfo ne awiɛmfoɔ nyinaa, wɔbɔɔ wɔn bayie.\nBiribi bɔne biara si a, na wɔde ahyɛ wɔn a wɔseɛ sɛ wɔyɛ abayifoɔ no. Germanfo nwoma bi kae sɛ, “sɛ ɛbɔ si na nwa ne osã sɛe nnɔbae ne nnuaba wɔ asase so” a, na wɔde ahyɛ abayifoɔ. (Damals) Sɛ asukɔtweaa sɛe obi afuo, sɛ nantwie annya nufusuo, sɛ ɔbarima ho nni hɔ anaa ɔbaa nwo a, nea wɔka ara ne sɛ, ɛfiri abayifoɔ!\nSɛ wɔde wɔn ani bu sɛ obi yɛ bayifoɔ a, wɔkari no nsenia so efisɛ na wɔwɔ gyidie bi sɛ abayifoɔ mu nyɛ duru\nDɛn na na wɔde hu sɛ obi yɛ bayifoɔ? Sɛ wɔde wɔn ani bu sɛ obi yɛ bayifoɔ a, wɔkyekyere no de no to “nhyira” nsuo nwununwunu bi mu. Sɛ ɔkɔ aseɛ a, ɛkyerɛ sɛ ɔnyɛ bayifoɔ, enti wɔyi no ma ɔkɔ ne baabi. Sɛ ɔtɛ ani deɛ a, ɛkyerɛ sɛ ɔyɛ bayifoɔ, enti ɛhɔ ara na wɔaku no. Sɛ wɔanku no a, na wɔde no kɔ akodi n’asɛm. Ebinom nso wɔ hɔ a, wɔde wɔn to nsenia so kari wɔn, efisɛ na wɔwɔ gyidie bi sɛ abayifoɔ mu nyɛ duru.\nNwoma bi kae sɛ adeɛ baako nso a na wɔde kyere abayifoɔ ne “Ɔbonsam ahyɛnsode.” Wɔkyerɛ sɛ “ɛyɛ biribi a Ɔbonsam de hyɛ abayifoɔ nso.” Mpanimfoɔ bɛworɔ wo ho “ayi wo ho nwi nyinaa ahwehwɛ wo ho” apɛ saa ahyɛnsode no wɔ badwam! (Witch Hunts in the Western World). Afei, etwã anaa ɛfoa a wobehu biara no, wɔde paneɛ bɛwɔ mu. Sɛ anyɛ wo ya anaa mogya amma a, wɔbu no sɛ Satan ahyɛnsodeɛ.\nAman a na Katolek ne Protestantfo di so nyinaa gyee abayikyere no taa wɔn ani ase, na baabi mpo deɛ na Protestantfo no kyɛn Katolekfo no. Ɛyɛɛ kakra no, afei deɛ na wɔrete asɛm ase. Wohwɛ afe 1631 sei a, Jesuit sɔfo Friedrich Spee a na wɔatwe nkurɔfo pii kɔ sɛ wɔyɛ abayifoɔ nti wɔnkyekyere wɔn mfam dua ho nhye wɔn no, akyire yi ɔkyerɛwee sɛ ɔgye di sɛ na obiara nyɛ bayifoɔ. Enti ɔka kyerɛɛ ne nkurɔfo no sɛ, sɛ wɔanhwɛ annyae abayikyere no a, ɛrenka anomaa koraa wɔ ɔman no mu! Saa bere no nso, adɔkotafoɔ hui sɛ, etwirɛ yɛ yare paa, na ɛnyɛ abonsamyareɛ. Efi afe 1601 rekɔ no, na abayifoɔ a wɔdi wɔn asɛm no rekɔ fam; eduu afe 1700 deɛ na ɛho biribiara agyae.\nDɛn na yesua firi saa amumuyɛ bere no mu? Asuade baako paa nie: Wɔn a wɔseɛ sɛ wɔyɛ Kristofo no, sɛ wɔkyinkyim Yesu Kristo nkyerɛkyerɛ a ɛyɛ nokware no de nkyerɛkyerɛ a ɛnyɛ nokware si anan a, ɛma wɔdi bɔne bebree. Animguase a saa asɔre mpanimfoɔ no de aba Kristosom so nti, Bible ka too hɔ sɛ: “Wɔbɛka nokware kwan no ho asɛmmɔne.”—2 Petro 2:1, 2.\n^ nky. 2 Ná Amerika aman no ka aman a ɛhyɛ Europe ase no ho.\nMay 2014 | Adwennwene—Deɛ Ɛbɛma Afiri Wo So\nNYAN! May 2014 | Adwennwene—Deɛ Ɛbɛma Afiri Wo So


Забур 114 CARS - Nnwom 114 AKCB\n1Bere a Israelfo fii Misraim,\nna Yakobfifo fii ananafo asase so no,\nna Israel bɛyɛɛ nʼaheman.\n3Po no hwɛe, na eguanee,\nYordan san nʼakyi;\n4Mmepɔw huruhuruwii sɛ adwennini,\nnkoko nso huruhuruwii sɛ nguantenmma.\n5Dɛn na ɛbae, ɛpo, na wuguanee?\nYordan, adɛn, na wosan wʼakyi?\n6Mmepɔw, adɛn, na muhuruhuruw sɛ adwennini,\nna mo nkoko, muhuruhuruw sɛ nguantenmma yi?\nwɔ Yakob Nyankopɔn anim,\n8ɔno na ɔmaa ɔbotan no dan asubura,\nna ɔbotan dennen dan nsuwa aniwa no.\nAKCB : Nnwom 114


Ɔwɛn-Aban—Nea Adesua Nsɛm Wom | August 2008\nKENKAN WƆ Albanian Amharic Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greek Haitian Creole Hiligaynon Hiri Motu Hungarian Igbo Iloko Indonesian Italian Japanese Kikongo Kirghiz Korean Latvian Lithuanian Macedonian Malagasy Malayalam Maya Myanmar Norwegian Oromo Ossetian Polish Portuguese Quechua (Bolivia) Rarotongan Romanian Russian Samoan Sepedi Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tatar Thai Tsonga Tswana Turkish Twi Ukrainian Vietnamese Zulu\nSo w’ani agye Ɔwɛn-Aban a aba nnansa yi akenkan ho? Hwɛ sɛ wubetumi abua nsɛmmisa a edidi so yi anaa:\n• Sɛ Kristofo binom ware wie a, ɔhaw a emu yɛ den bɛn na wohyia, na dɛn na ɛsɛ sɛ wɔbɔ mmɔden yɛ?\nSɛ Kristofo binom ware a, wohu sɛ wɔne wɔn kunu anaa wɔn yere no adwene nhyia wɔ nneɛma pii ho wɔ wɔn asetra mu. Esiane sɛ wonim sɛ awaregyae a ennyina Kyerɛwnsɛm so nyɛ ɔhaw a ɛwɔ aware mu ano aduru nti, ɛsɛ sɛ wɔbɔ mmɔden yɛ nea wobetumi biara ma aware no gyina.—4/15, kratafa 17.\n• Ɔhaw bɛn na Kristoni a ɔwɔ nkwakoraa ne mmerewa fie no betumi ahyia?\nEbia, onnim asafo a ɛwɔ asasesin a nkwakoraa ne mmerewa fie no wom no mufo. Ebia, ɛsono ɔsom ahorow a wɔn a ɔne wɔn te ofie hɔ no mu dodow no ara wom, na ebia wɔbɛma ɔde ne ho ahyɛ nneɛma bi a wɔyɛ wɔ wɔn som mu no mu. Ɛsɛ sɛ n’abusuafo a wɔyɛ Kristofo ne asafo a ɛwɔ hɔ no mufo hu saa ɔhaw ahorow a ohyia yi na wɔboa no.—4/15, kratafa 25-27.\n• Akwan anan bɛn na awarefo betumi afa so asiesie ɔhaw ahorow a wohyia wɔ wɔn aware mu?\nƐsɛ sɛ wogye bere siesie ɔhaw ahorow a wohyia no. (Ɔsɛnk. 3:1, 7) Fi wo komam ne obu mu ka nea ɛhaw wo no ho asɛm. (Efe. 4:25) Tie wo hokafo no yiye, na fi obu mu te no ase. (Mat. 7:12) Munsi gyinae, na momfa gyinae a moasi no nyɛ adwuma. (Ɔsɛnk. 4:9, 10)—5/1, kratafa 10-12.\n• Bere a Yesu kae sɛ yɛmmɔ mpae sɛ wɔmfa yɛn aka mfiri yɛn no, na aka bɛn ho asɛm na na ɔreka?\nSɛ yɛde Mateo 6:12 toto Luka 11:4 ho a, ɛma yehu sɛ ɛnyɛ sika ho asɛm na na Yesu reka. Ɛyɛ bɔne ho asɛm na na ɔreka. Ɛsɛ sɛ yefi yɛn pɛ mu de bɔne firi de suasua Onyankopɔn.—5/15, kratafa 9.\n• Boayikuw ahorow bɛn na Sodikuw no mufo yɛ mu adwuma?\nNsɛm Ho Dwumadi Boayikuw; Adwumayɛfo Yiyedi Boayikuw; Nhoma Tintim Boayikuw; Ɔsom Boayikuw; Nkyerɛkyerɛ Boayikuw; Akyerɛw Boayikuw.—5/15, kratafa 29.\n• Yɛbɛyɛ dɛn atumi agye adi sɛ Noa Nsuyiri no baa wiase nyinaa?\nNá Yesu gye di sɛ Nsuyiri no bae, na ɛbaa wiase nyinaa ankasa. Bible gyina Nsuyiri a ɛbaa wiase nyinaa no so na ɛbɔ yɛn kɔkɔ.—6/1, kratafa 8.\n• So abrabɔ a wɔkaa ho asɛm wɔ Romafo 1:24-32 no fa Yudafo anaa Amanaman mufo ho?\nAsɛm no betumi afa akuw abien no nyinaa ho, nanso na ɛyɛ tete Israelfo a na wɔabu Mose Mmara no so mfe pii no ho asɛm ankasa na na ɔsomafo Paulo reka. Na wonim Onyankopɔn mmara a ɛteɛ no, nanso wɔamfa ammɔ wɔn bra.—6/15, kratafa 29.\n• Ɛhe na Tel Arad wɔ, na dɛn nti na ɛho hia yɛn?\nSaa koko a ɛwɔ Israel a ɛma yehu tete kurow Arad no wɔ Ɛpo a Awu no atɔe fam. Wɔn a wotutu fam ahu kyɛmfɛre pii a ɛyɛ nkuku a abubu a wɔakyerɛw so wɔ baabi a saa koko yi wɔ no. Edin ahorow a ɛwɔ Bible mu wɔ saa kyɛmfɛre no bi so, na ɛma yehu sɛ na wɔde Onyankopɔn din ankasa di dwuma wɔ kyerɛwtohɔ ahorow a ɛmfa nyamesom ho mu.—7/1, kratafa 23-24.\n• Dɛn nti na sɛ yɛyɛ nea yɛn ahoɔden betumi a, ɛbɛma yɛanya anigye kɛse?\nSɛ yɛbɔ mmɔden sɛ yɛbɛyɛ nneɛma bi a yɛn ahoɔden ntumi a, ɛma yɛbrɛ tra so. Nanso, ɛnsɛ sɛ yegyina nneɛma a ɛmma yentumi nyɛ pii no so gow yɛn ho dodo wɔ Kristofo som adwuma no mu.—7/15, kratafa 29.\n• Dɛn na ebetumi ama ayɛ den sɛ awofo ne wɔn mma a wɔadu mpanyim afe so bɛbɔ nkɔmmɔ?\nNneɛma a ebetumi ama ayɛ den sɛ ɔbabun bi ne n’awofo bɛbɔ nkɔmmɔ no bi ne ehu, ahofadi a ɔpɛ, ne ne kokoam nsɛm a ɔmpɛ sɛ obiara te. Sɛ awofo bɔ mmɔden de hokwan biara a wobenya ne wɔn mma a wɔadu mpanyin afe so kasa a, ɛbɛhyɛ mmabun no nkuran ma wɔne wɔn abɔ nkɔmmɔ, na ɛsɛ sɛ wɔbɔ mmɔden sɛ ɛnyɛ nsɛm a wɔka no na wɔbɛte ase kɛkɛ, na mmom ɛsɛ sɛ wɔte nea enti a wɔka saa nsɛm no ase nso.—8/1, kratafa 10-11.\nw08 8/15 kr. 29\nYehowa Rennyaw N’anokwafo\nMomma Yɛmfa Koma Koro Nkɔ So Nni Nokware\nMomma Yenni Yɛn Ho Ni Mfa Nhyɛ Yehowa Anuonyam\nYehowa Dwen N’asomfo A Wɔn Mfe Akɔ Anim Ho Ɔdɔ Mu\nSo Woreka “Kasa Kronn” No Yiye?\nNkrataa a Wɔde Kɔmaa Galatifo, Efesofo, Filipifo, ne Kolosefo no Mu Nsɛntitiriw\nAsɛmpatrɛwfo Te Sɛ Mmoadabi\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM August 2008\nShare Share ƆWƐN-ABAN—NEA ADESUA NSƐM WOM August 2008\nƆWƐN-ABAN—NEA ADESUA NSƐM WOM August 2008


Obi Pɛ Sɛ Me ne No Da a Mɛyɛ Dɛn?\nKENKAN WƆ Abbey Abkhaz Abui Acholi Afrikaans Albanian Alur American Sign Language Arabic Argentinean Sign Language Armenian Assamese Attié Australian Sign Language Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bissau Guinean Creole Bolivian Sign Language Boulou Bulgarian Cakchiquel (Western) Cambodian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Cinamwanga Cinyanja Colombian Sign Language Croatian Czech Damara Dangme Danish Dayak Ngaju Digor Drehu Dutch Ecuadorian Sign Language Edo Efik English Estonian Ewe Faroese Fijian Finnish Finnish Sign Language Fon French Ga Galician Garifuna Georgian German Gokana Greek Guarani Gujarati Gun Guéré Haitian Creole Hausa Hebrew Herero Hiligaynon Hindi Hmong (White) Hungarian Hungarian Sign Language Iban Ibanag Ibinda Igbo Iloko Indonesian Isoko Italian Italian Sign Language Japanese Japanese Sign Language Javanese Jula Kabuverdianu Kabyle Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisonge Kongo Korean Korean Sign Language Kosraean Krio Kwangali Kwanyama Lamba Latvian Lenje Lhukonzo Lingala Lithuanian Lomwe Luganda Lunda Luo Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mexican Sign Language Mixe Mizo Mongolian Myanmar Nahuatl (Central) Nahuatl (Guerrero) Nahuatl (Huasteca) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese (Portugal) Punjabi Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Romany (Macedonia) Cyrillic Rotuman Runyankore Russian Russian Sign Language Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tarascan Tatar Telugu Tetun Dili Thai Tlapanec Tojolabal Tongan Toraja Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Urdu Urhobo Uruund Uzbek Valencian Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yoruba Zande Zapotec (Isthmus) Zapotec (Lachiguiri) Zulu\nNea wobɛyɛ wɔ ɔbea ne ɔbarima nna ho biara, kae sɛ ɛda hɔ retwɛn wo.\nWo deɛ hwɛ asɛm yi: Heather huu Mike bosome mmienu pɛ ni, nanso ɛte sɛ nea ɔne no abɔ akyɛ. Daa wɔde text message manemane wɔn ho. Wosom sɛ wɔrekasa wɔ tɛlɛfon so a, nnɔnhwerew deɛ ɛwɔ hɔ na wogu so. Wɔrekasa a obiara nim nea baako ano besi. Nanso nkɔmmɔ nko ara mmee Mike; ɔpɛ biribi aka ho.\nBosome mmienu a wohyiae yi, nea wɔyɛ ara ne sɛ wɔsosɔ wɔn nsa, na ɛtɔ da nso a wɔfe wɔn ano kakra. Heather pɛ sɛ ɔde so hɔ ara; ɔmpɛ sɛ ɔyɛ biribiara ka ho. Nanso asɛm no ne sɛ ɔmpɛ sɛ Mike fi ne nsa. Obiara nni hɔ a ɔkorɔkorɔ no gyigye ne so te sɛ Mike. Ne komam paa deɛ, onim sɛ ɔne Mike dɔ wɔn ho.\nSɛ woanyin sɛ wo ne obi bɛnantew, ɛnna Heather asɛm yi bi too wo a, anka wobɛyɛ dɛn?\nƆbea ne ɔbarima nna yɛ akyɛde a Onyankopɔn de ama awarefo nkutoo. Sɛ obi foforo biara de ne ho hyem a, na wasɛe akyɛde no. Ɛte sɛ obi ama wo atade fɛfɛ bi na woadan no ntamagow\nSɛ wugyina soro baabi na wuhuruw na ɛyɛ wo sɛ worenhwe fam a, na woredaadaa wo ho. Saa ara na wubu w’ani gu Bible afotu so a woremfa wo ho nni. Afotu no bi ne sɛ ‘yɛntwe yɛn ho mfi aguamammɔ ho.’—1 Tesalonikafo 4:3.\nWubu w’ani gu afotu yi so a, dɛn na ɛbɛto wo? Bible se: “Nea ɔde ne ho hyɛ aguamammɔ mu no yɛ n’ankasa nipadua bɔne.” (1 Korintofo 6:18) Dɛn na ɛkyerɛ sɛ asɛm yi yɛ nokware?\nNhomanimfo bi ayɛ nhwehwɛmu ahu sɛ mmabun a wɔde wɔn ho hyɛ nna mu ansa na wɔaware no twa ɛso aba bɔne. Aba no bi na edidi so yi.\nAHOYERAW. Mmabun a wɔde wɔn ho ahyɛ nna mu no ka sɛ wowiei no na atete wɔn ani so, na wodii ho yaw paa.\nOBIARA NNYE NE YƆNKO NNI BIO. Wɔda wie a, obiara bisa ne ho sɛ, ‘Hena bio na ɔne no ada?’\nABASAMTU. Nokwasɛm a ɛwom paa ne sɛ mmaayewa pii pɛ nnipa a wɔbɛbɔ wɔn ho ban na ɛnyɛ wɔn a wɔbɛdaadaa wɔn ne wɔn ada. Woyɛ abaayewa na wogyaagyaa wo ho ma mmarimaa a, wɔn ani nnye wo ho bio.\nNea yɛreka akosi ara ni: Wugyaa wo ho ma obi ne wo da ansa na woaware a, na wabrɛ wo ase ama woahwere ade kɛse paa. (Romafo 1:24) Kae sɛ wo nipadua som bo, enti ɛnsɛ sɛ wugyaagyae wo ho ma obi sɛe wo!\nKyerɛ sɛ wusi pi na wowɔ ahoɔden a wode ‘bɛtwe wo ho afi aguamammɔ ho.’ (1 Tesalonikafo 4:3) Daakye woware a, wubenya kwan ne wo hokafo ada. Ɛno deɛ w’ani begye, efisɛ ‘woankowia’ na akɔfa dadwen, abasamtu, ne ahoyeraw aba.—Mmebusɛm 7:22, 23; 1 Korintofo 7:3.\nWUSUSUW HO SƐN?\nSɛ obi dɔ wo paa a, wugye di sɛ ɔbɛma woayɛ biribi a ebepira wo na agya wo adwennwen?\nSɛ obi dwen wo ho paa a, wususuw sɛ ɔbɛdaadaa wo ma woayɛ biribi a ɛbɛsɛe wo ne Onyankopɔn ntam?—Hebrifo 13:4.\nƐKƆ MA MMAAYEWA\nMmarimaa pii taa ka sɛ ɔbea a wɔde wɔn ho aka no deɛ, wɔrenware no da. Adɛn ntia? Wɔpɛ obi a odi ne ho ni.\nAsɛm yi yɛ wo nwonwa? Ebi mpo a ahyɛ wo abufuw. Ɛnde kae sɛ TV ne sini ama nna abɛyɛ sɛ biribi a asɛm biara nni ho a mmarimaa ne mmaayewa de kyerɛ sɛ wɔdɔ wɔn ho.\nNanso mma wei nnaadaa wo! Kae, sɛ obi pɛ sɛ ɔne wo da a, nea ɔpɛ ara ne sɛ obenya wo de agyigye n’ani.—1 Korintofo 13:4, 5.\nƐKƆ MA MMARIMAA\nSɛ wo ne abaayewa bi pue a, bisa wo ho sɛ, ‘Ne ho hia me paa?’ Sɛ saa a, dɛn na wode bɛkyerɛ sɛ ne ho hia wo? Nea edi kan, ɛsɛ sɛ wunya akokoduru de di Onyankopɔn mmara so; mmienu, ɛsɛ sɛ wunya nyansa de kwati biribiara a ebetumi de wo akɔ sɔhwɛ mu; mmiɛnsa, ɛsɛ sɛ wunya ɔdɔ a ɛbɛma woayɛ nea ɛbɛboa ɔbea no.\nWowɔ su a ɛte saa a, ɛnde abaayewa no bɛka asɛm a Sulamit kae yi bi akyerɛ wo: “Me dɔfo wɔ hɔ ma me, na me nso mewɔ hɔ ma no.” (Solomon Dwom 2:16) Yɛbɛka a, ɔbɛdɔ wo paa!\nSƆ WEI HWƐ\nSɛ obi pɛ sɛ ɔdaadaa wo ne wo da a, ebia ɔbɛka sɛ, “Wodɔ me a, anka wobɛpene so.” Sɛ ɔka saa a, wo nso ka kyerɛ no sɛ, “Wodɔ me a, anka wonka sɛ menyɛ saa.”\nWo ne abarimaa anaa abaayewa bi fa adamfo a, ɛsɛ sɛ woma saa asɛm yi tena w’adwenem: Sɛ woreyɛ biribi na wompɛ sɛ w’awofo behu a, ɛnde ɛnsɛ sɛ woyɛ.\nSɛ obi ka sɛ ɔpɛ sɛ ɔne wo da a, dɛn na wobɛyɛ?\nƐtɔ da a, ebetumi ayɛ den sɛ wobɛka dabi. Dɛn na ɛbɛma aba saa?\nWobɛyɛ dɛn ayi wo ho afi biribi a ɛte saa mu?


Mmerante ne Mmabaa—Mobɛyɛ Dɛn Asiesie Mo Ho Ama Daakye? | Adesua\n“Ma w’ani nka Yehowa ho, na ɔbɛma wo nea wo koma pɛ.”—DW. 37:4.\nNNWOM: 89, 140\nGyinae bɛn na wubetumi asisi no seesei na ama w’ani agye daakye?\nSɛ aberante anaa ababaa de ne ho hyɛ bere nyinaa som adwuma no mu a, ntetee bɛn na onya?\nSɛ obi yɛ akwampae adwuma a, hokwan bɛn na ebetumi abue ama no?\n1. Gyinae bɛn na ɛsɛ sɛ aberante anaa ababaa si wɔ ne daakye ho, na adɛn nti na ɛnsɛ sɛ ɔbɔ hu? (Hwɛ mfonini a ɛwɔ adesua yi mfiase no.)\nMMABUN, ebia mubegye atom sɛ, sɛ wopɛ sɛ wutu kwan a, ɛyɛ papa sɛ wudi kan dwen ho hu baabi a wobɛkɔ. Abrabɔ te sɛ akwantu. Saa bere yi a woyɛ aberante anaa ababaa yi na ɛsɛ sɛ wudwen ho hu nea wode w’abrabɔ bɛyɛ. Ɛwom, ɛnna fam sɛ wobɛfa saa adwene no. Ababaa bi a wɔfrɛ no Heather kae sɛ: “Sɛ woresi gyinae afa nea wode wo daakye bɛyɛ ho a, ɛyɛ a wo yam tumi hyehye wo.” Nanso ka wo koma to wo yam. Yehowa ka kyerɛ ne nkurɔfo sɛ: “Mma w’ani nnyɛ wo totɔtotɔ, na mene wo Nyankopɔn. Mɛhyɛ wo den. Mɛboa wo.”—Yes. 41:10.\n2. Dɛn na ɛma wuhu sɛ Yehowa pɛ sɛ wusi gyinae a ɛbɛma w’ani agye daakye?\n2 Yehowa tu wo fo sɛ dwen wo daakye ho yiye. (Ɔsɛnk. 12:1; Mat. 6:20) Ɔpɛ sɛ w’ani gye. Nneɛma a wabɔ no ma yehu saa. Ebi ne nea yehu, nea yɛte, ne nea yedi. Afei nso Yehowa dwen yɛn ho, na ɔkyerɛ yɛn nea yɛyɛ a ebesi yɛn yiye wɔ abrabɔ mu. Yehowa ka kyerɛ wɔn a wontie n’afotu sɛ: “Nea m’ani nnye ho na mopawee. . . . Hwɛ, me nkoa ani begye, na mo de, mo ani bewu. Hwɛ, me nkoa bedi ahurusi, koma pa nti.” (Yes. 65:12-14) Sɛ Yehowa asomfo sisi gyinae pa wɔ wɔn asetena mu a, ɛhyɛ no anuonyam.—Mmeb. 27:11.\nSI GYINAE A ƐBƐMA W’ANI AGYE\n3. Gyinae bɛn na Yehowa pɛ sɛ wusi?\n3 Sɛ woredwen wo daakye ho a, gyinae bɛn na Yehowa pɛ sɛ wusi? Sɛnea Yehowa bɔɔ nnipa no, ɔpɛ sɛ yehu no yiye na yɛde nokwaredi som no na ama yɛn ani agye. (Dw. 128:1; Mat. 5:3) Nnipa nte sɛ mmoa. Mmoa deɛ, wɔn de ara ne sɛ wobedidi, wɔbɛnom, na wɔawo. Nanso, Onyankopɔn pɛ sɛ wudwen nea ɛsen weinom ho na ama w’ani agye na w’asetena adi mu. Nea ɔbɔɔ wo no yɛ ‘ɔdɔ Nyankopɔn’ ne “anigye Nyankopɔn,” na ɔbɔɔ nnipa wɔ “ne suban so.” (2 Kor. 13:11; 1 Tim. 1:11; Gen. 1:27) Sɛ wusuasua yɛn Nyankopɔn a ɔyɛ ɔdɔ no a, w’ani begye. Wode Bible asɛm yi ayɛ adwuma ahu sɛ ɛyɛ nokware anaa? Ɛka sɛ: “Ɔma mu wɔ anigye pii sen ogye.” (Aso. 20:35) Wei yɛ nokwasɛm turodoo. Enti sɛ woredwen wo daakye ho a, Yehowa pɛ sɛ wusi gyinae a ɛbɛkyerɛ sɛ wodɔ wo yɔnko nnipa ne Onyankopɔn.—Kenkan Mateo 22:36-39.\n4, 5. Dɛn na ɛmaa Yesu ani gyei?\n4 Mmofra, Yesu Kristo atwa sa pa ato hɔ ama mo. Ɔyɛ abofra no, akyinnye biara nni ho sɛ odii agorɔ na ogyee n’ani nso. Onyankopɔn Asɛm ka sɛ ‘ɔserew wɔ ne bere, na ahuruhuruw nso wɔ ne bere.’ (Ɔsɛnk. 3:4) Bio nso, Yesu suaa Kyerɛwnsɛm no na ɛmaa ɔbɛn Yehowa. Bere a odii mfe 12 no, ‘sɛnea na n’adwenem dɔ na oyi nsɛm ano no,’ ɛmaa akyerɛkyerɛfo a wɔwɔ asɔrefie hɔ no ho dwiriw wɔn.—Luka 2:42, 46, 47.\n5 Yesu nyin bɛyɛɛ obi a ɔwɔ anigye. Dɛn na ɛmaa n’ani gyei? Ná onim sɛ ade baako a Onyankopɔn pɛ sɛ ɔyɛ ne sɛ, ‘ɔka asɛmpa kyerɛ ahiafo na ɔma anifuraefo hu ade.’ (Luka 4:18) Onyankopɔn apɛde a Yesu yɛe na ɛmaa n’ani gyei. Yɛhwɛ Dwom 40:8 a, yehu nea na ɛwɔ Yesu komam. Ɛhɔ ka sɛ: “Nea mepɛ ne sɛ mɛyɛ w’apɛde, O me Nyankopɔn.” Ná Yesu ani gye ho sɛ ɔbɛkyerɛkyerɛ nkurɔfo ne soro Agya no ho ade. (Kenkan Luka 10:21.) Da bi, Yesu ne ɔbea bi bɔɔ nokware som ho nkɔmmɔ. Owiei no, ɔka kyerɛɛ n’asuafo no sɛ: “M’aduan ne sɛ mɛyɛ nea ɔsomaa me no apɛde na mawie n’adwuma.” (Yoh. 4:31-34) Yesu kyerɛe sɛ ɔdɔ Onyankopɔn ne afoforo, na ɛmaa n’ani gyei. Wo nso woyɛ saa a, w’ani begye.\n6. Nea wabɔ wo tirim sɛ wobɛyɛ daakye no, ɛyɛ papa sɛ wone Kristofo a wɔn ho akokwaw bɔ ho nkɔmmɔ. Adɛn ntia?\n6 Kristofo pii yɛɛ akwampae adwuma wɔ wɔn mmabunbere mu, na ama wɔn ani agye. Adɛn nti na wo ne wɔn mmɔ wo tirimbɔ no ho nkɔmmɔ? Bible ka sɛ: “Wɔkwati atirimsɛm a tirimbɔ yɛ ɔkwa, na agyinatufo dodow mu na ebegyina.” (Mmeb. 15:22) Ebia saa anuanom yi bɛka akyerɛ wo sɛ, bere nyinaa som adwuma no bɛtete wo, na wubenya ntetee no so mfaso wo nkwa nna nyinaa. Yesu wɔ soro no, n’Agya kyerɛkyerɛɛ no. Anso hɔ ara. Yesu baa asase so no, ɔkɔɔ so suaa ade bere a ɔreyɛ ne som adwuma no. Osuaa sɛnea ɔbɛka asɛmpa no ma aka nkurɔfo koma ne sɛnea obekura ne mũdi mu wɔ sɔhwɛ mu. Wei maa n’ani gyei. (Kenkan Yesaia 50:4; Heb. 5:8; 12:2) Momma yɛnhwɛ bere nyinaa som adwuma no afã ahorow bi a ɛbɛma w’ani agye paa no bi.\nWƆN A WƆYƐ ASUAFOYƐ ADWUMA NO, ESI WƆN YIYE—ADƐN NTIA?\n7. Adɛn nti na mmabun pii ani gye asuafoyɛ adwuma no ho?\n7 Yesu kae sɛ: ‘Monkɔ nkɔyɛ asuafo, monkyerɛkyerɛ wɔn.’ (Mat. 28:19, 20) Sɛ woyɛ w’adwene sɛ wobɛyɛ asuafoyɛ adwuma no a, na worepaw adwuma a ɛma akomatɔyam paa. Saa adwuma no hyɛ Onyankopɔn anuonyam. Adwuma biara mu no, egye bere na wo ho akokwaw. Saa na asuafoyɛ adwuma no nso te. Bere a onua bi a yɛfrɛ no Timothy fii akwampae adwuma ase no, na onnya nnii mfe 20. Nnansa yi ara ɔkae sɛ: “M’ani gye ho sɛ mede me bere nyinaa resom Yehowa, efisɛ ɛno na mede kyerɛ sɛ medɔ no. Mifii ase no, na mintumi nyɛ Bible adesua. Nanso akyiri yi mitu kɔɔ asasesin foforo mu, na bosome baako pɛ mu no minyaa Bible adesua pii. Me Bible suani baako fii ase baa adesua. Afei mekɔɔ Bible Sukuu a Wɔyɛ Ma Anuanom Mmarima Asigyafo no bi. * Wɔde abosome mmienu na ɛyɛ sukuu no. Bere a miwiei no, wɔde me kɔɔ asasesin foforo mu, na seesei mafi Bible adesua nnan ase. Mekyerɛkyerɛ afoforo a, ɛma m’ani gye efisɛ mihu sɛ honhom kronkron resakra wɔn.”—1 Tes. 2:19.\n8. Dɛn na Kristofo mmabun bi ayɛ ama wɔatumi aka asɛmpa no akyerɛ nnipa pii?\n8 Kristofo mmabun bi asua kasa foforo. Ɛho nhwɛso ni. Jacob fi North America, na ɔkae sɛ: “Bere a midii mfe nson no, na me sukuufo pii yɛ Vietnamfo. Ná mepɛ sɛ meka Yehowa ho asɛm kyerɛ wɔn, enti akyiri yi meyɛɛ m’adwene sɛ mesua wɔn kasa no. Nea na metaa yɛ paa ne sɛ, na mede Borɔfo Ɔwɛn-Aban no toto Vietnam deɛ no ho. Afei nso, na asafo bi bɛn yɛn a wɔka Vietnam kasa. Enti mehwehwɛɛ nnamfo wɔ hɔ. Midii mfe 18 no, mifii akwampae adwuma ase. Akyiri yi mekɔɔ Bible Sukuu a Wɔyɛ Ma Anuanom Mmarima Asigyafo no bi. Wei aboa me wɔ baabi a seesei meyɛ akwampae adwuma no, efisɛ mewɔ adesuakuw bi mu. Wɔka Vietnam kasa na me nko ara na meyɛ asafo mu panyin. Sɛ Vietnamfo pii hu sɛnea masua wɔn kasa no a, ɛyɛ wɔn nwonwa paa. Wogye me fɛw so, na ɛyɛ a mitumi ne wɔn yɛ Bible adesua. Wɔn mu bi anya nkɔso abɔ asu.”—Fa toto Asomafo Nnwuma 2:7, 8 ho.\n9. Sɛ obi yɛ asuafoyɛ adwuma no a, ntetee pa bɛn na onya?\n9 Asuafoyɛ adwuma no tete wo ma wunya adwuma ho suban pa, wutumi ne afoforo di nkitaho yiye, wunya akokoduru, na ɛma woyɛ anifere. (Mmeb. 21:5; 2 Tim. 2:24) Ade baako a ɛma asuafoyɛ adwuma no yɛ anika paa ne sɛ, ɛboa wo ma wutumi de Kyerɛwnsɛm no kyerɛkyerɛ wo gyidi mu yiye. Afei nso ɛma wusua sɛnea wo ne Yehowa bɛbom ayɛ adwuma.—1 Kor. 3:9.\n10. Sɛ woreyɛ asuafoyɛ adwuma no wɔ asasesin a emu yɛ den mu mpo a, wobɛyɛ dɛn anya anigye?\n10 Sɛ nnipa kakraa bi mpo na wotie asɛmpa no wɔ w’asasesin mu a, wubetumi anya anigye wɔ asuafoyɛ adwuma no mu. Ɛnyɛ ɔbaakofo na ɔboa obi ma ɔbɛyɛ osuani. Asafo no mufo nyinaa boa ma wɔhwehwɛ wɔn a wɔwɔ koma pa. Ɛwom, sɛ obi tumi bɛyɛ osuani a, ebia onua anaa onuawa baako pɛ na okohuu no, nanso asafo no nyinaa na ɛhwehwɛɛ no, enti wɔn nyinaa ani betumi agye. Yɛnhwɛ Brandon asɛm yi. Ɔde mfe nkron kaa asɛmpa no wɔ asasesin a emu yɛ den mu. Ɔkae sɛ: “M’ani gye sɛ mɛka asɛmpa no efisɛ ɛno ne adwuma a Yehowa aka sɛ yɛnyɛ. Miwiee sukuu no, ankyɛ na mifii akwampae adwuma ase. Sɛ mehyɛ mmerante a wɔwɔ yɛn asafo mu nkuran, na mihu sɛ wɔrenya nkɔso wɔ asafo no mu a, ɛma m’ani gye. Miwiee Bible Sukuu a Wɔyɛ Ma Anuanom Mmarima Asigyafo no, wɔmaa me asasesin foforo ma mekɔyɛɛ akwampae adwuma no wɔ hɔ. Ɛyɛ nokware, minnyaa obiara ne no nsuaa ade wɔ asasesin no mu mma ɔmmɔɔ asu, nanso ebinom atumi ayɛ saa. Ɛyɛ me dɛ sɛ mebɔɔ me tirim anaa misii gyinae sɛ mɛka asɛmpa no akyerɛ nnipa pii.”—Ɔsɛnk. 11:6.\nHOKWAN A EBETUMI ABUE AMA WO\n11. Ɔsom adwuma bɛn na mmerante ne mmabaa pii de wɔn ho ahyɛ mu?\n11 Yebetumi anya hokwan pii de asom Yehowa. Ɛho nhwɛso ne sɛ, mmabun pii tu wɔn ho ma sisi adan. Yehia Ahenni Asa bebree. Ahenni Asa a wosisi no yɛ ɔsom adwuma no bi. Ɛhyɛ Onyankopɔn anuonyam na ebetumi ama w’ani agye. Afei nso, sɛnea wo ne wo nuanom bom yɛ ɔsom adwuma no fã biara ma w’ani gye no, saa ara na wei nso te. Sɛ woboa ma wosisi adan a yɛde som Yehowa a, ɛno nso tete wo. Ɛma wuhu sɛnea wobɛyɛ ahwɛyiye bere a woreyɛ adwuma na woampira, ɛma wode nsi yɛ adwuma, na wutie wɔn a wohyɛ wɔn ase no.\nWɔn a wɔyɛ bere nyinaa som adwuma no nya nhyira pii (Hwɛ nkyekyɛm 11-13)\n12. Ɔkwan bɛn so na akwampae adwuma no betumi abue hokwan foforo?\n12 Onua bi a yɛfrɛ no Kevin kae sɛ: “Meyɛ abofra no, nea na esi m’ani so ara ne sɛ daakye mede me bere nyinaa bɛsom Yehowa. Enti midii mfe 19 no, mifii akwampae adwuma ase. Ná mede me bere kakra boa onua bi ma osisi adan sɛnea ɛbɛyɛ a menya biribi de atwitwa me ho. Misuaa sɛnea yɛbɔ dan so, yɛhyehyɛ mpomma, ne apon. Akyiri yi, mede mfe mmienu boaa atoyerɛnkyɛm bere mu aboafo, na yesiesiee Ahenni Asa ne anuanom adan a asɛe. Bere a metee sɛ wohia anuanom ma wɔaboa adansi adwuma wɔ South Africa no, mibisaa hokwan, na wɔfrɛɛ me sɛ menkɔboa. Afrika ha a mewɔ yi, yɛde nnawɔtwe kakra si Ahenni Asa baako wie a, na yɛkɔ foforo so. Kuw a me ne wɔn sisi adan no, yɛte sɛ abusua. Yɛte faako, yesua Bible bom, na yɛyɛ adwuma bom. Sɛ me ne anuanom a ɛwɔ hɔ no kɔ asɛnka nso a, m’ani gye. Ade a meyɛ abofra no mebɔɔ me tirim sɛ mɛyɛ no, mansusuw da sɛ ebetumi ama m’ani agye saa.”\n13. Ɔkwan bɛn so na Betel som adwuma ma mmabun ani gye?\n13 Ebinom bɔɔ wɔn tirim sɛ wɔde wɔn bere nyinaa bɛsom Yehowa. Wotuu ho anammɔn, na seesei wɔresom wɔ Betel. Wosom wɔ Betel a, w’ani gye efisɛ nea woyɛ wɔ hɔ biara, woyɛ ma Yehowa. Betel abusua no boa ma yɛn nsa ka honhom fam aduan. Dustin som wɔ Betel, na nea ɔkae ni: “Midii mfe nkron na mede bere nyinaa som adwuma no sii m’ani so. Enti miwiee sukuu no, mifii akwampae adwuma ase. Afe ne fã akyi, wɔtoo nsa frɛɛ me baa Betel, na misuaa sɛnea wɔde afiri a wɔde tintim nhoma yɛ adwuma. Akyiri yi misuaa sɛnea wɔyɛ kɔmputa so dwumadi ahorow. Esiane sɛ mewɔ Betel nti, sɛnea asuafoyɛ adwuma no rekɔ so wɔ wiase baabiara no, m’ani tua. Ɛyɛ me dɛ paa sɛ meresom wɔ ha, efisɛ nea yɛyɛ wɔ ha no boa nkurɔfo ma wɔbɛn Yehowa.”\nWOBƐYƐ DƐN ASIESIE WO HO AMA DAAKYE?\n14. Dɛn na wobɛyɛ de asiesie wo ho ama bere nyinaa som adwuma no?\n14 Dɛn na wobɛyɛ de asiesie wo ho ama bere nyinaa som adwuma no? Ade a ebetumi aboa wo paa ma woasom Yehowa yiye ne sɛ wubenya suban pa. Enti fa nsi sua Onyankopɔn Asɛm, dwinnwen emu nsɛm ho kɔ akyiri, na bɔ mmɔden sɛ wobɛka wo gyidi ho asɛm wɔ asafo nhyiam ase. Sɛ woda so kɔ sukuu a, fa saa bere no sua sɛnea wobɛka asɛmpa no yiye. Sua sɛnea wubedwen afoforo ho; fa anifere bisa wɔn nsɛm na tie nea wɔbɛka. Afei nso, wubetumi atu wo ho ama na woayɛ nnwuma bi wɔ asafo no mu. Ebi ne sɛ wobɛboa ma wɔasiesie Ahenni Asa so ma ɛhɔ atew. Nnipa a wɔbrɛ wɔn ho ase na wotu wɔn ho ma saa no, Yehowa ani gye ho sɛ ɔde wɔn bɛyɛ adwuma. (Kenkan Dwom 110:3; Aso. 6:1-3) Ɔsomafo Paulo too nsa frɛɛ Timoteo sɛ ɔnkɔyɛ asɛmpatrɛw adwuma efisɛ ‘anuanom kaa ne ho asɛm pa.’—Aso. 16:1-5.\n15. Dɛn na wubetumi ayɛ na ama woanya adwuma ayɛ?\n15 Ehia sɛ bere nyinaa asomfo dodow no ara yɛ adwuma de hwɛ wɔn ho. (Aso. 18:2, 3) Enti ebia wubetumi de bere tiaa bi akosua adwuma bi. Wei bɛma woanya adwuma a ennye wo bere pii ayɛ wɔ baabi a wowɔ no. Nea woabɔ wo tirim sɛ wobɛyɛ no, wo ne ɔmansin sohwɛfo ne akwampaefo a wɔwɔ wo mansin mu nsusuw ho. Bisa wɔn adwuma a ebetumi aboa obi ma wayɛ akwampae adwuma. Afei sɛnea Bible ka no, “dan wo nnwuma gu Yehowa so, na wo nhyehyɛe betim.”—Mmeb. 16:3; 20:18.\n16. Sɛ wode wo bere nyinaa som Yehowa wo mmabunbere mu a, sɛn na ebesiesie wo ama daakye?\n16 Anigye a wubenya daakye no, nya awerɛhyem sɛ Yehowa pɛ sɛ ‘woso mu denneennen.’ (Kenkan 1 Timoteo 6:18, 19.) Sɛ woyɛ bere nyinaa som adwuma a, ɛma wo ne bere nyinaa asomfo foforo bɔ. Ɛno boa ma wutumi bɛyɛ Kristoni a ne ho akokwaw. Afei nso, nnipa pii ahu sɛ wɔn bere nyinaa a wɔde som Yehowa wɔn mmabunbere mu no aboa ma wɔanya aware pa. Wɔn a wɔyɛɛ akwampae adwuma ansa na wɔreware no pii atoa so ne wɔn ahokafo ayɛ akwampae adwuma no.—Rom. 16:3, 4.\n17, 18. Sɛ woredwen wo daakye ho a, wo koma ba mu sɛn?\n17 Sɛ woredwen wo daakye ho a, wo koma ba mu bi. Dwom 20:4 ka Yehowa ho asɛm sɛ: “Ɔmma wo nea wo koma pɛ, na ɔmma wo tirimbɔ nyinaa mmra mu.” Enti nea wopɛ sɛ wode w’abrabɔ yɛ no, dwen ho yiye. Hwɛ nea Yehowa reyɛ wɔ yɛn bere yi so na hwɛ nea wubetumi ayɛ wɔ ne som mu. Afei bɔ wo tirim sɛ wobɛyɛ nea ɛsɔ n’ani.\n18 Sɛ wode wo bere nyinaa som Yehowa a, ɛbɛma wo koma atɔ wo yam paa, efisɛ asetena a ɛte saa hyɛ Onyankopɔn anuonyam. Enti “ma w’ani nka Yehowa ho, na ɔbɛma wo nea wo koma pɛ.”—Dw. 37:4.\n^ nky. 7 Seesei Ahenni Asɛmpakafo Sukuu no abesi anan.\nCameron Reyɛ Adwuma a Ɛsen Adwuma Biara\nMmabun Bisa Sɛ—Ɛdɛn Na Mede M’asetena Bɛyɛ?


19 Afei Pilato faa Yesu kaa no mpire.+ 2 Ɛnna asraafo no de nsɔe nwenee abotiri de bɔɔ ne ti, na wɔde atade nguguso kɔkɔɔ hyɛɛ no;+ 3 na wɔbaa ne nkyɛn bɛkae sɛ: “Asomdwoe nka wo, Yudafo Hene!” Afei wɔbobɔɔ n’asom.+ 4 Na Pilato fii adi bio kɔka kyerɛɛ wɔn sɛ: “Hwɛ! Mede no refi adi abrɛ mo na moahu sɛ minhu ne ho mfomso biara.”+ 5 Enti Yesu fii adi bae a nsɔe abotiri no bɔ no na atade nguguso kɔkɔɔ no nso hyɛ no. Ɛnna ɔka kyerɛɛ wɔn sɛ: “Hwɛ! Onipa no ni!” 6 Nanso bere a asɔfo mpanyin ne asomfo no huu no no, wɔteɛɛm kae sɛ: “Bɔ no asɛndua mu! Bɔ no asɛndua mu!”+ Pilato ka kyerɛɛ wɔn sɛ: “Mo ankasa momfa no nkɔbɔ no asɛndua mu, na me de, minhu mfomso biara wɔ ne ho.”+ 7 Yudafo no buaa no sɛ: “Yɛwɔ mmara,+ na sɛnea mmara no kyerɛ no, ɛsɛ sɛ owu, efisɛ ɔfrɛɛ ne ho Onyankopɔn ba.”+ 8 Afei bere a Pilato tee saa asɛm no, osuroe paa; 9 na ɔkɔɔ amrado aban mu hɔ bio, na obisaa Yesu sɛ: “Wufi he?” Nanso Yesu amma no mmuae biara.+ 10 Ɛnna Pilato bisaa no sɛ: “Wummua me?+ Wunnim sɛ mewɔ tumi sɛ migyaa wo na mewɔ tumi nso sɛ mebɔ wo asɛndua mu?” 11 Yesu buaa no sɛ: “Sɛ wɔamfa amma wo amfi soro a,+ anka worennya me so tumi biara. Ɛno nti na onipa a ɔde me maa wo no bɔne sõ paa no.” 12 Enti Pilato kɔɔ so hwehwɛɛ ɔkwan a ɔbɛfa so agyaa no. Nanso Yudafo no teɛɛm kae sɛ: “Sɛ wugyaa onipa yi a, na wonyɛ Kaesare adamfo. Onipa biara a ɔyɛ ne ho ɔhene no kasa tia Kaesare.”+ 13 Enti Pilato tee saa asɛm no, ɔde Yesu fii adi, na ɔtenaa atemmu agua so wɔ baabi a wɔfrɛ hɔ Abo-Nsɛwee, nea Hebri mu wɔfrɛ no Gabata no. 14 Saa bere no na wɔreboaboa+ wɔn ho ama twam no; na ɛbɛyɛ owigyinae. Na ɔka kyerɛɛ Yudafo no sɛ: “Hwɛ! Mo hene ni!” 15 Nanso wɔteɛteɛɛm sɛ: “Fa no kɔ! Fa no kɔ! Bɔ no asɛndua mu!” Pilato ka kyerɛɛ wɔn sɛ: “Memmɔ mo hene asɛndua mu?” Asɔfo mpanyin no buae sɛ: “Yenni ɔhene biara sɛ Kaesare.”+ 16 Afei ɔde no maa wɔn sɛ wɔnkɔbɔ no asɛndua mu.+ Ɛnna wɔfaa Yesu kɔe. 17 Na bere a ɔno ankasa sõ asɛndua no,+ ofii adi kɔɔ baabi+ a wɔato din Tikora a wɔfrɛ hɔ Golgota wɔ Hebri mu;+ 18 na ɛhɔ na wɔbɔɔ no asɛndua mu+ a na nnipa baanu ka ne ho, obiako wɔ ɔfã ha ɛnna obiako wɔ ɔfã ha, na Yesu wɔ mfinimfini.+ 19 Pilato kyerɛw asɛm bi nso fam asɛndua no ho. Ɔkyerɛwee sɛ: “Yesu Nasareni, Yudafo Hene no.”+ 20 Enti Yudafo no bebree kenkanee asɛm yi, efisɛ na baabi a wɔbɔɔ Yesu asɛndua mu no bɛn kurow no,+ na wɔkyerɛw no Hebri, Latin, ne Hela kasa mu. 21 Nanso Yudafo asɔfo mpanyin no ka kyerɛɛ Pilato sɛ: “Nkyerɛw sɛ ‘Yudafo Hene,’ na mmom kyerɛw sɛ ɔno na ɔkae sɛ, ‘Mene Yudafo Hene.’” 22 Pilato buae sɛ: “Nea makyerɛw no, makyerɛw.” 23 Afei bere a asraafo no bɔɔ Yesu asɛndua mu no, wɔfaa n’atade nguguso kyɛɛ mu anan, na ɔsraani biara faa biako, ɛne n’atade nhyɛase no. Nanso na atade nhyɛase no nni mpamee, na na wɔanwene fi soro besi fam.+ 24 Enti wɔkeka kyerɛɛ wɔn ho sɛ: “Mommma yennsunsuane mu, mmom momma yɛmmɔ so ntonto nhwɛ nea ɛbɛyɛ ne dea.” Eyi baa saa na ama kyerɛwsɛm no aba mu sɛ: “Wɔkyekyɛɛ me nguguso mu fae, na m’atade nso, wɔbɔɔ so ntonto.”+ Na asraafo no yɛɛ eyi ampa. 25 Ná ne maame+ ne ne maame nua, afei Klopa yere Maria,+ ne Maria Magdalene gyina asɛndua no ho.+ 26 Afei bere a Yesu huu ne maame, na ohuu osuani a ɔdɔ no+ no sɛ wogyina hɔ no, ɔka kyerɛɛ ne maame sɛ: “Ɔbea, hwɛ! Wo ba!” 27 Afei ɔka kyerɛɛ osuani no nso sɛ: “Hwɛ! Wo maame!” Na efi saa bere no, osuani no de no kɔɔ ɔno ankasa fie. 28 Eyi akyi, bere a Yesu hui sɛ biribiara aba awiei no, nea ɛbɛyɛ na kyerɛwsɛm no aba mu no ɔkae sɛ: “Osukɔm de me.”+ 29 Na ade bi si hɔ a nsa nyinyanyinya ayɛ no mã. Ɛnna wɔde sapɔw a nsa nyinyanyinya no ahyɛ no mã tuaa sommɛ ano de kaa n’ano.+ 30 Afei bere a nsa nyinyanyinya no kaa Yesu ano no, ɔkae sɛ: “Asa!”+ na osii ne ti ase gyaa ne honhom mu.+ 31 Na ɛyɛ Ahoboaboa+ bere, na nea ɛbɛyɛ na Homeda no bedu na amu no nsɛn asɛndua no so+ (efisɛ na saa Homeda no yɛ homeda kɛse)+ nti, Yudafo no srɛɛ Pilato sɛ ɔmma wommubu wɔn nan mu na wonyi amu no mfi hɔ. 32 Enti asraafo no bae bebubuu onipa a odi kan no nan mu ne nea ɔka ho a wɔbɔɔ ɔne no asɛndua mu no nso de mu. 33 Na woduu Yesu nkyɛn a wohui sɛ wawu dedaw no, wɔammubu ne nan mu. 34 Nanso asraafo no mu biako de peaw wɔɔ ne mfe+ na ntɛm ara mogya ne nsu fi bae. 35 Nea ɔde n’ani hui na wadi adanse yi, na n’adanse no yɛ nokware, na saa onipa no nim sɛ ɔka nokware na ama mo nso moagye adi.+ 36 Nokwasɛm ne sɛ eyinom sii na kyerɛwsɛm no aba mu sɛ: “Wɔremmu ne dompe biako mpo mu.”+ 37 Afei nso kyerɛwsɛm foforo ka sɛ: “Wɔbɛhwɛ Nea wɔde ade wɔɔ no no.”+ 38 Afei, eyinom akyi no, Yosef a ofi Arimatea, a na ɔyɛ Yesu suani nanso Yudafo no ho suro+ nti ɔyɛe wɔ kokoam no, srɛɛ Pilato sɛ ɔmma ɔmfa Yesu amu nkɔ; na Pilato maa no kwan.+ Ɛnna ɔbɛfaa amu no kɔe.+ 39 Nikodemo a bere a edi kan no ɔbaa ne nkyɛn anadwo no nso de kurobow ne pɛprɛ mfrafrae bɛyɛ nkaribo ɔha bae.+ 40 Enti wɔfaa Yesu amu no de nwera a aduhuam no wom kyekyeree+ no sɛnea Yudafo afunsie ho amanne te. 41 Ná turo bi wɔ baabi a wɔbɔɔ no asɛndua mu no, na na ɔda foforo+ a wɔmfaa obiara ntoo mu da wɔ turo no mu. 42 Ɛhɔ na Yudafo no ahoboaboa+ nti, wɔde Yesu kɔtoe, efisɛ na ɔda no bɛn.


Gaana kasa baako\nɔpepepem nson na ɛka Twi Kasa wɔ Ghana. Ghanafoɔ wɔ kasa ahoroɔ bebree. Twi ka Akan Kasa abusua a yɛfrɛ no Kwa Kasa Abusua no ho. Twi gu mu ahoroɔ pii nanso ne nyinaa yɛ kasa baako a obiara te ase. Yɛwɔ Asante Twi, Bono, Fante, Akuapem Twi, Akyem Twi ɛne nea ɛkeka ho.Ga nso ye kasa a ewɔ Ghana.\nTwi a yɛka daadaa no nteaseɛ nyɛ na. Ɛno akyiri no, yɛwɔ abɛbuo ne kasakoa ahoroɔ a ɛwɔ sɛ obi de n'adwene kɔ akyiri ansa na wate aseɛ. Wopɛ sɛ woka obi anim asɛm wɔ mmerɛ a wompɛ sɛ wofom no a, wobu no bɛ. Nti na mpanimfoɔ bu bɛ bi sɛ: "ɔba nyansafoɔ, yɛbu no bɛ, na yɛnnka no asɛm".\nKasakoa yɛ asɛm a ne nkyerɛaseɛ nna tee. Ne saa nti no, obi a n'ani mfiriɛ no rente aseɛ. Yɛmfa no sɛ, obi awu, na ne ba ketewa wɔ hɔ na wompɛ sɛ ɔbɛte sɛ n'awofoɔ awu a, woka no sɛ: "asemasi adane n'ani ahwɛ dan", anaa sɛ, "asemasi aka nkyene agu". Ɛtoaso bio, yɛka kasakoa de anidie ma obi a, odi nim. Ɛno nti, sɛ ɔhene wu a, yɛka sɛ: "Nana kɔ ne kra akyi". Akanfoɔ wɔ gyidie sɛ ɔbi wu a ɔkɔ baabi foforɔ a yɛfrɛ hɔ sɛ\nRetrieved from "https://tw.wikipedia.org/w/index.php?title=Twi&oldid=20874"


Nea Yɛsua Fi Yesu Sɔhwɛ Mu | Yesu Asetena\nNea Yɛsua Fi Yesu Sɔhwɛ Mu\nMATEO 4:1-11 MARKO 1:12, 13 LUKA 4:1-13\nSATAN SƆƆ YESU HWƐE\nYohane bɔɔ Yesu asu wiei no, Onyankopɔn honhom de Yesu kɔɔ Yudea sare so, efisɛ na ɔwɔ nneɛma bebree a ɛsɛ sɛ ɔdwendwene ho. Wɔbɔɔ Yesu asu no, “ɔsoro bueeɛ.” (Mateo 3:16) Enti ɔkaee nneɛma a ɔsuaa wɔ soro no. Wei kyerɛ sɛ na ɔwɔ nneɛma bebree a ɛsɛ sɛ ɔdwendwene ho ampa!\nYesu dii sare no so adaduanan awia ne anadwo. Adaduanan no nyinaa, aduane anka n’ano, enti na ɛkɔm bɛde no paa. Saa bere no na Satan Ɔbonsam yii ne ti bɛsɔɔ no hwɛe. Ɔka kyerɛɛ Yesu sɛ: “Sɛ woyɛ Onyankopɔn ba a, kasa kyerɛ aboɔ yi ma no nnane paanoo.” (Mateo 4:3) Ná Yesu nim sɛ ɛnyɛ ne kwan so sɛ ɔde ne tumi bɛyɛ anwonwade ama ne ho, enti wanyɛ nea Ɔbonsam kae no.\nƆbonsam amfa anso hɔ. Ɔfaa kwan foforo so sɔɔ Yesu hwɛe. Ɔka kyerɛɛ no sɛ ɔnnyaa ne ho mfi asɔrefie no atifi mmra fam. Yesu antie Ɔbonsam. Ná ɔmpɛ yɛ-ma-yɛnhwɛ biara. Yesu kaa asɛm bi fii Kyerɛwnsɛm no mu kyerɛɛ sɛ ɛnsɛ sɛ yɛsɔ Onyankopɔn hwɛ saa.\nNá Ɔbonsam nte gyae, enti ɔde sɔhwɛ a ɛtɔ so mmiɛnsa bae. Ɔfaa kwan bi so de “wiase ahennie nyinaa ne emu animuonyam,” kyerɛɛ Yesu. Afei ɔka kyerɛɛ no sɛ: “Sɛ wobɔ wo mu ase som me a, mede yeinom nyinaa bɛma wo.” Ɛno nso Yesu anyɛ, na mmom ɔka kyerɛɛ no sɛ: “Firi me so kɔ, Satan!” (Mateo 4:8-10) Yesu annyaagyaa ne ho amma saa sɔhwɛ no, efisɛ na ɔnim sɛ Yehowa nko ara na ɛsɛ sɛ yɛsom no. Enti ɔdii Onyankopɔn nokware.\nYɛhwɛ sɔhwɛ a ɛbaa Yesu so ne nea ɔyɛɛ wɔ ho no a, yɛbɛtumi asua biribi afi mu. Yesu sɔhwɛ no yɛ biribi a ɛsii paa. Wei kyerɛ sɛ Ɔbonsam nso yɛ obi a ɔwɔ hɔ ankasa, na ɛnyɛ bɔne a ɛwɔ nnipa mu sɛnea ebinom ka no; mmom ɔyɛ honhom abɔde a yɛntumi mfa yɛn ani nhu no. Yesu ne Ɔbonsam asɛm yi san ma yɛhu sɛ wiase ahenni nyinaa yɛ Ɔbonsam dea, na ɔno na ne nyinaa hyɛ ne nsa. Ɛnyɛ saa a, anka ɛbɛyɛ dɛn na watumi de asɔ Kristo ahwɛ?\nAfei nso, Ɔbonsam kaa sɛ, sɛ Yesu bɔ ne mu ase som no a, ɔsom baako pɛ no nti, ɔde wiase ahenni nyinaa bɛma no. Yɛn nso Ɔbonsam bɛtumi afa saa kwan no so asɔ yɛn ahwɛ. Ɔbɛtumi abue biribi so akyerɛ yɛn ama yɛn kɔn adɔ wiase ahonyade, tumi anaa anuonyam. Sɛnea sɔhwɛ no te biara, nyansa wom paa sɛ yɛbɛsuasua Yesu na yɛadi Onyankopɔn nokware! Nanso kae sɛ Ɔbonsam gyaa Yesu hɔ “kɔsii berɛ foforɔ.” (Luka 4:13) Yɛn nso ɔremfa sɔhwɛ baako pɛ mma yɛn so na ɔnyaa yɛn, enti ɛnsɛ sɛ yɛgyaagyaa yɛn ho koraa.\nBere a Yesu kɔdii adaduanan wɔ sare so no, nneɛma bɛn saa na ɛbɛyɛ sɛ ɔdwendwenee ho?\nNneɛma bɛn na Ɔbonsam de sɔɔ Yesu hwɛe?\nYɛhwɛ sɔhwɛ a ɛbaa Yesu so ne nea ɔyɛɛ wɔ ho no a, dɛn na yɛbɛtumi asua afiri mu?\nWobɛyɛ Dɛn Adi Sɔhwɛ So?\nWotumi gyina sɔhwɛ ano a, ɛkyerɛ sɛ woyɛ ɔbaa anaa ɔbarima paa. Nneɛma nsia a ɛbɛhyɛ wo den na sɔhwɛ anyi wo, na ankɔfa adwendwene ammɛto wo so.


Hu Sɛnea Wo ne Wo Ba Bɛkasa—Munnnye Akyinnye | Nea Ɛma Abusua Nya Anigye\nKENKAN WƆ Afrikaans Albanian Amharic Arabic Armenian Aymara Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikuyu Kiluba Kinyarwanda Kirghiz Kirundi Korean Lingala Lithuanian Luo Macedonian Malagasy Malayalam Maltese Marathi Mongolian Myanmar Ngabere Norwegian Nzema Oromo Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tamil Tatar Telugu Thai Tigrinya Tsonga Tswana Turkish Twi Ukrainian Urdu Uzbek Venda Vietnamese Xhosa Yoruba Zulu\n“Me babea no dii mfe 14 no, na wayɛ nyiyiano. Sɛ bere so sɛ yɛrebedidi na mefrɛ no a, otumi ka kyerɛ me sɛ bere a ɔpɛ na obedidi. Mibisa no sɛ wawie n’adwuma a, otumi ka kyerɛ me sɛ mma mennhaw no. Nea ɛtaa ba ne sɛ obiara teɛteɛm gu ne yɔnko so.”—MAKI, JAPAN. *\nSɛ wo ba rekɔ mpanyin mu a, ɛrenyɛ mmerɛw mma wo, efisɛ akyinnye de, ɔne wo begye bi paa, enti wubehia abotare pii. Maria yɛ ɔbaatan a ɔwɔ Brazil; ne babea adi mfe 14. N’asɛm ne sɛ: “Sɛ mekasa na me ba no ka bi a, na me bo retew. Obiara nte ne yɔnko ase, enti obiara teɛteɛm gu ne yɔnko so.” Carmela wɔ Italy, na ɔno nso wɔ saa haw no mu. Ɔkae sɛ: “Me babarima tumi ne me gye akyinnye denneennen ma ɔde abufuw kɔhyɛ ne dan mu to ne ho pon mu.”\nSɛ mmofra rekɔ mpanyin mu a, adɛn nti na wɔn mu binom yɛ nyiyiano saa? Efi wɔn ayɔnkofo anaa? Ebetumi aba saa. Bible kyerɛ sɛ obi ayɔnkofo betumi ama wayɛ papa anaa bɔne. (Mmebusɛm 13:20; 1 Korintofo 15:33) Afei nso nneɛma a mmofra de gyigye wɔn ani nnɛ no, dodow no ara kyerɛ wɔn atuatew.\nNanso nneɛma bi nso wɔ hɔ a ɛsɛ sɛ yehu. Saa nneɛma no, sɛ wote ase na wuhu sɛnea ɛka wo ba no a, ɛnyɛ den pii sɛ wode bɛyɛ adwuma. Ma yɛnhwɛ emu bi.\nABOFRA NO “ADWENE” GU SO RENYIN\nƆsomafo Paulo kyerɛw sɛ: “Meyɛ akokoaa no, mekasae sɛ akokoaa, midwen sɛ akokoaa, misusuw nsɛm ho sɛ akokoaa; na afei a mayɛ ɔpanyin yi, mayi nkokoaa su no afi hɔ.” (1 Korintofo 13:11) Paulo asɛm yi ma yehu sɛ ɛsono sɛnea mpanyimfo dwen, ɛnna ɛsono sɛnea mmofra dwen. Ɛne sɛn?\nAbofra de, sɛ ɔte biribi a, ɔfa no sɛnea ɔtee no no ara. Nanso, obi a wanyin de, sɛ ɔte biribi a, otumi te ase dwen ho kɔ akyiri ansa na wasi ho gyinae. Yɛnyɛ nhwɛso bi. Mpanyimfo tumi dwen biribi ho hu sɛ, sɛ dekode no nto mmara mpo a, ebia na ɛnyɛ fɛ sɛ ɔbɛyɛ; afei nso obedwen ho sɛ, nsunsuanso bɛn koraa na ɛde bɛba afoforo so? Mpanyimfo ayɛ saa ama aka wɔn hɔ, na mmofra a wɔrekɔ mpanyin mu de, afei na wɔresua.\nBible kasa kyerɛ mmofra sɛ wonsua sɛ wɔde wɔn “adwene” bɛyɛ adwuma. (Mmebusɛm 1:4) Ɛnyɛ mmofra nko; Kristofo nyinaa, Bible tu wɔn fo sɛ wɔmfa wɔn “adwene” nyɛ adwuma. (Romafo 12:1, 2; Hebrifo 5:14) Ɛtɔ da a, wo ba no adwene a ɔpɛ sɛ ɔde yɛ adwuma nti, ɛbɛma ɔne wo agye akyinnye wɔ nneɛma nketenkete mpo ho. Ɛtɔ da bi nso a, wubehu sɛ nea ɔreka no mfa kwan mu koraa. (Mmebusɛm 14:12) Ɛba saa a, wobɛyɛ dɛn ne no asusuw asɛm no ho a ɛnyɛ akyinnye?\nSƆ EYI HWƐ: Sɛ wo ba ne wo gye akyinnye a, ma ɛntena w’adwenem sɛ ebia wahu sɛ seesei otumi de n’adwene yɛ adwuma nti na ɔreyɛ saa, na ebetumi aba sɛ nea ɔreka no mpo, n’ani mmeree ho pii. Sɛ wopɛ sɛ wuhu ne tirim asɛm paa a, di kan kamfo no sɛ watumi de n’adwene ayɛ adwuma. (“Sɛ ɛnyɛ biribiara ho na me ne wo yɛ adwene mpo a, m’ani agye sɛ wutumi dwen nneɛma ho saa.”) Afei boa no ma onnwen nea ɔkae no ho bio. (“Nea woreka yi, wohwɛ a baabiara na ɛbɛyɛ adwuma?”) Ɛbɛyɛ wo nwonwa sɛ ɔbɛsan adwen nea ɔkae no ho na wasesa n’adwene.\nNanso ehia sɛ wohwɛ yiye. Sɛ wo ne wo ba reka asɛm a, ɛnyɛ w’adwene sɛ wobɛyɛ araa ma wahu sɛ nea ɔreka no nye. Sɛ woka biribi na wamfa mpo a, ebia ɔde nea wokae no bɛkɔ adwennwene mu nanso ɔremma wunhu. Anhwɛ mpo a akyiri yi ɔde nea wokae no bɛyɛ adwuma na waka sɛ ɔno ara na ɔde saa adwene no bae.\n“Biribi ketewaa bi mpo a, na adan akyinnye wɔ me ne me babarima ntam. Okyi sɛ mɛka sɛ ɔnhwɛ nneɛma so yiye anaasɛ mma ɔnnsereserew ne nuabea. Saa bere no, ɛyɛ me sɛ nea na ɔpɛ ara ne sɛ anka mebisa no nea ɛwɔ ne tirim na mate no ase aka biribi te sɛ, ‘Saa na asɛm no te, woahu?’ anaa ‘Mahu nea worepɛ akyerɛ.’ Seesei midwen ho a, mihu sɛ, sɛ mekaa biribi saa a, anka ebia akyinnye no anyɛ bebree saa.”—Kenji, Japan.\nABOFRA NO RESUA SƐ OBESI PI\nAwofo pa ma ɛyɛ mmerɛw ma wɔn mma sɛ wɔbɛkyerɛ wɔn adwene\nAbatete mu ade biako a ɛho hia paa ne sɛ wubetumi atete wo ba ama wayɛ panyin pa na waso n’adwe bɔ. (Genesis 2:24) Ade biako a ɛbɛboa ama abofra no atumi ayɛ panyin pa ne sɛ ɔno ankasa behu baabi a n’ani kyerɛ wɔ abrabɔ mu. Suban bɛn na okura? Dɛn na ogye di? Dɛn na ehia no paa wɔ asetena mu? Abofra a onim baabi a n’ani kyerɛ wɔ abrabɔ mu no, sɛ obi pɛ sɛ ɔtwetwe no kɔ bɔne mu a, ɛnyɛ bɔne no ho nsunsuanso nko na obedwen ho. Obebisa ne ho sɛ: ‘Nkurɔfo hu me sɛn? Dɛn na ehia me paa wɔ asetena mu? Obi a ɔte sɛ me kɔyɛ saa ade yi a, nnipa bebu no sɛn?’—2 Petro 3:11.\nBible ka Yosef ho asɛm kyerɛ yɛn sɛ ɔyɛ aberantewa a na onim nea ɔreyɛ. Kae bere a Potifar yere kae sɛ ɔne no mmɛda no. Yosef kae sɛ: “Ɛbɛyɛ dɛn na matumi adi amumɔyɛsɛm a ɛte sɛɛ na mayɛ bɔne atia Onyankopɔn?” (Genesis 39:9) Saa bere no, na Onyankopɔn nhyɛɛ awaresɛe ho mmara biara mmaa Israelfo no, nanso Yosef tumi de n’adwene huu sɛnea Onyankopɔn bɛfa asɛm no. Sɛnea Yosef kae sɛ “Ɛbɛyɛ dɛn na matumi” no kyerɛ sɛ sɛnea Onyankopɔn hu nneɛma no, saa na na ɔno nso hu nneɛma, na ɛma yehu sɛ na Yosef te nea ɔreyɛ no ase.—Efesofo 5:1.\nWo ba no nso gu so de n’ani rekyerɛ baabi wɔ asetena mu. Eye sɛ ɔreyɛ saa efisɛ, sɛ otumi si pi a, n’atipɛnfo ntumi nhyɛ no mma ɔnyɛ nea ɔmpɛ, na wɔrentumi mmu mfa ne so. (Mmebusɛm 1:10-15) Esiane sɛ ɔpɛ sɛ osi pi wɔ abrabɔ mu nti, ɛtɔ da a wo nso ɔne wo de besi ani. Ɛba saa a, dɛn na wubetumi ayɛ?\nSƆ EYI HWƐ: Ɛho nhia sɛ wo ne wo ba no begye akyinnye dennen biara; nea ɛsɛ sɛ woyɛ ara ne sɛ wubetĩ asɛm a ɔkae no mu. (“Ma menhwɛ sɛ nea wokae no mete ase a. Wuse . . . ”) Afei bisabisa no nsɛm bi. (“Dɛn na ɛma wote nka saa?” anaa “Dɛn nti na wunyaa saa adwene no?”) Fa kwan bi so hu nea ɛwɔ wo ba no tirim. Ma ɔnkyerɛ nea ɛma n’adwene si pi no. Sɛ nea ɔreka no nyɛ bɔne na mmom sono na ɛsono nea obiara pɛ a, ɛnde ma wo ba no nhu sɛ wo ne no nyɛ adwene nwie nanso wote no ase.\nBaabi a obi de n’ani bɛkyerɛ wɔ abrabɔ mu ne si a obesi pi n’adwene mu no de, ɛho hia paa, na mfaso wɔ so. Bible ankasa ka kyerɛ Kristofo sɛ ɛnsɛ sɛ wɔyɛ sɛ nkokoaa a “asorɔkye de wɔn di akɔneaba denam nnipa nnaadaa so, denam nnɛɛdɛe ne bradato so.” (Efesofo 4:14) Enti wo ba a ɔrekɔ mpanyin mu no, ma no kwan na hyɛ no nkuran ma onnya ne nipasu na onsi pi wɔ n’adwene mu.\n“Sɛ mema me mmabea hu sɛ wɔkasa a mitie a, wɔn nso, sɛ wɔne m’adwene nhyia mpo a, ɛma wɔyɛ aso tie me. Mehwɛ yiye sɛ meremfa m’adwene nhyɛ wɔn so. Mema wɔn kwan ma wɔde wɔn adwene yɛ adwuma na wɔatumi asi pi.”—Ivana, Czech Republic.\nFA WO NAN SI FAM NANSO NYƐ KATEE\nMmofra a wɔrekɔ wɔn mpanyin mu no, ebinom yɛ wɔn ho sɛ mmofra nkumaa paa; wotumi kɔfa asɛm a atwam san bɛka de teetee awofo. Sɛ wo mma taa yɛ saa a, ɛnde hwɛ yiye. Sɛ wotaa gyaagyaa nsɛm mu ma wɔn a, ɛbɛma woanya asomdwoe kakra, nanso anhwɛ a ebewie ase no, na wode ahyɛ wɔn adwene mu sɛ, sɛ wɔne wo gye akyinnye a, wɔn nsa bɛka nea wɔrehwehwɛ. Dɛn na ebetumi aboa wo? Fa Yesu afotu yi yɛ adwuma. Ɔkae sɛ: “Ɛno ara ne sɛ momma mo Yiw nyɛ yiw, na mo Dabi nyɛ dabi.” (Mateo 5:37) Sɛ wo ba hu sɛ wonsesa w’ano a, ɔne wo ntaa nnye akyinnye.\nƐno nso nkyerɛ sɛ yɛ katee. Ma wo ba no kwan na ɔnkyerɛ n’adwene. Yɛmfa no sɛ woakyerɛ no bere a ɛsɛ sɛ ɔba fie nanso da koro bi de, ose ɔrentumi mma fie ntɛm. Sɛ wutie no a, ɛnkyerɛ sɛ wafa wo so, na mmom Bible afotu yi na wode reyɛ adwuma: “Momma nnipa nyinaa nhu mo ntease.”—Filipifo 4:5.\nSƆ EYI HWƐ: Bere a ɛsɛ sɛ mmofra ba fie ne fie hɔ mmara foforo a aka no, abusua no nyinaa nhyia nka ho asɛm. Tie obiara asɛm na susuw nneɛma ho yiye ansa na woasi gyinae. Roberto yɛ agya a ɔwɔ Brazil, na ɔkyerɛ sɛ: “Ɛsɛ sɛ awofo ma wɔn mma no hu sɛ, sɛ mmofra no bisa biribi na ɛnto Bible mmara biara a, wobetumi ate ase ama wɔn.”\nYenim sɛ ɔwofo biara nni hɔ a mfomso nni ne ho. Bible ka sɛ: “Yɛn nyinaa di mfomso mpɛn pii.” (Yakobo 3:2) Sɛ wuhu sɛ woka ho bi na akyinnye bi bae a, ɛmma ɛnnyɛ wo den sɛ wobɛpa wo ba no kyɛw. Sɛ wugye wo mfomso tom a, ɛkyerɛ sɛ wowɔ ahobrɛase, na wo ba no nso besuasua wo.\n“Bere bi, me ne me babarima gyee akyinnye, na me bo dwoe no, mepaa no kyɛw sɛ mekasaa abufuw so saa. Ɛno maa ɔno nso ne bo dwoe, na efi hɔ no, afei de mekasa a, na otie.”—Kenji, Japan.\nDɛn na meyɛ a etumi kɔfa akyinnye ba me ne me ba ntam?\nMepɛ sɛ mete me ba ase yiye a, asɛm a ɛwɔ “Ɔwɛn-Aban” yi mu no bɛboa me sɛn?\nMɛyɛ dɛn ne me ba akasa a yɛrennye akyinnye?


“Eureka Drama” no Boaa Nnipa Pii Ma Wohuu Nokwasɛm a Ɛwɔ Bible Mu | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Croatian Czech Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Tswana Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nASƐMFUA “Eureka” kyerɛ “mahu!” Bɛboro mfe 100 a atwam no, nnipa pii de wɔn ani kyerɛɛ California, U.S.A., kɔpɛɛ sika kɔkɔɔ. Sɛ obi kopue sika kɔkɔɔ no bi so a, na wateɛm “Eureka!” Charles Taze Russell ne ne mfɛfo Bible Asuafo no huu biribi a ɛsom bo sen sika kɔkɔɔ koraa. Ɛyɛ dɛn? Ɛyɛ nokwasɛm a wohuu wɔ Bible mu. Na wɔn ho pere wɔn sɛ wɔbɛka ho asɛm akyerɛ afoforo.\nAfe 1914 mu no, nnipa mpempem pii bɔɔ twi kɔhwɛɛ sini a wɔato din “Photo-Drama of Creation” wɔ wiase nkurow akɛse mu. International Bible Students Association (Bible Asuafo) na wɔyɛɛ sini no, na na egye nnɔnhwerew nwɔtwe na obi ahwɛ awie. Na sini no yɛ fɛ, na na nnwom ne nsɛm a ɛwom yɛ dɛ. Na ne nyinaa yɛ Bible mu nsɛm—efi adebɔ ne nnipa abakɔsɛm so de kosi Yesu Kristo Mfirihyia Apem Nniso no awiei so.—Adi. 20:4. *\nWɔn a na wɔtete nkurow nketewa ne nkuraase no nso ɛ? Na Bible Asuafo no mpɛ sɛ wɔn a nokware no ho kɔm de wɔn no bɛhwere biribiara. Enti August 1914 no, woyii “Eureka Drama” no adi. Na ɛyɛ “Photo-Drama” a wɔayɛ no ketewa; ná ɔfã a nnipa keka wɔn ho no nni “Eureka Drama” no mu. Wɔyɛɛ no ahorow mmiɛnsa wɔ kasa dodow bi mu: Baako de “Eureka X.” Na sini no mu nnwom ne emu kasa nyinaa wɔ so. Nea edi hɔ nso de “Eureka Y.” Na kasa ne nnwom ne mfonini fɛfɛ wom. Nea ɛto so mmiɛnsa ne “Eureka Family Drama.” Na “Photo-Drama” no mu nsɛm ne nnwom bi na ɛwom, na wɔyɛe sɛ nkurɔfo nhwɛ wɔ fie. Na nneɛma a wɔde yi “Eureka Drama” no bo nyɛ den.\nAfiri a na wɔde yi drama no\nNa enhia sɛ Bible Asuafo no nya afiri ne nneɛma akɛse na wɔde ayi sini no. Enti na ɛnyɛ den koraa sɛ wɔbɛkɔ nkuraase akoyi sini no wɔ hɔ ma Ahenni no ho asɛm atrɛw. Esiane sɛ mfonini biara nni “Eureka X” no mu nti, na wobetumi abɔ no awia anaa anadwo. “Eureka Y” nso, sɛ anyinam ahoɔden nni hɔ mpo a, na wobetumi de carbide asi anan. Finnish kasa mu Ɔwɛn-Aban no bɔɔ amanneɛ sɛ: “Yebetumi ayi mfonini no wɔ baabiara.” Ná ɛyɛ nokware paa!\nBible Asuafo no anhaw wɔn ho sɛ wɔbɛkɔ akɔhwehwɛ adan akɛse a woyi sini wom. Mmom wɔde wɔn ani too fam hui sɛ wobetumi anya baabi ayi “Eureka Drama” no a wɔrentua hwee. Wonyaa baabi te sɛ sukuu dan mu, keteke gyinabea, pato akɛse, ne baabi a baguafo hyia. Mpɛn pii no na woyi drama no wɔ abɔnten petee mu. Wɔde ntama fitaa bi sɛn ban ho yi wɔ so. Anthony Hambuch kyerɛwee sɛ: “Na akuafo siesie wɔn turom de nnua toto hɔ ma nnipa tena so hwɛ drama no.” Anuanom a woyi “Eureka Drama” no de wɔn ho nneɛma ne nea wɔde yi drama no, ntamadan a wɔda mu, ne nneɛma wɔde yɛ nnuan guu teaseɛnam mu kɔɔ mmeae ahorow.\nBaabi wɔ hɔ a na nnipa a wɔbɛhwɛ “Eureka Drama” no nnɔɔso. Baabi nso wɔ hɔ a na wɔdɔɔso paa. Bere a woyii drama no wɔ sukuu dan bi mu wɔ United States kurow bi mu no, nnipa 400 na wɔbɛhwɛe. Nanso na nnipa a wɔwɔ saa kurow no mu yɛ 150 pɛ. Baabi wɔ hɔ a nkurɔfo nantew kilomita 8 kɔhwɛɛ “Eureka Drama” no bi. Bere a woyii drama no wɔ Charlotte Ahlberg fie wɔ Sweden no, nnipa a wohyiae no kae sɛ nea wɔtee no “kaa wɔn koma paa.” Nnipa bɛyɛ 1,500 hyiae wɔ Australia kurow bi mu hwɛɛ bi. Ɔwɛn-Aban bi bɔɔ amanneɛ sɛ bere a woyii drama no wɔ sukuu ahorow bi mu no, “akyerɛkyerɛfo ne sukuufo no bi kae sɛ mfonini fɛfɛ ne gramafon no maa wɔn ho dwiriw wɔn paa.” Mpo nkurow a na wɔtaa yi sini paa no, “Eureka Drama” no maa ne homene so wɔ hɔ; nkurɔfo pii hwɛe.\nNNIPA PII SUAA NOKWARE NO\nBible Asuafo no maa anuanom pii kɔɔ mmeae ahorow kofii Bible adesua foforo ase. Nea wɔde dii dwuma kɛse ne “Eureka Drama” no. Yɛrentumi nkyerɛ nnipa dodow a wɔhwɛɛ drama no. Nea yenim ne sɛ, sɛ wohwɛ nneɛma a anuanom de yii drama no a, wuhu sɛ abɔ adwuma paa. Nanso afe 1915 mu no, kuw 86 a na woyi drama no mu 14 pɛ na na wɔtaa bu akontaa kyerɛ nnipa dodow a wɔbɛhwɛɛ drama no. Nanso eyi nyinaa akyi no, afe no soe no, akontaabu kyerɛ sɛ nnipa bɛboro ɔpepem baako na wɔhwɛɛ drama no bi saa afe no. Nnipa bɛyɛ 30,000 gyee yɛn nhoma no bi.\nEbia “Eureka Drama” no nnyee din kɛse wɔ abakɔsɛm mu, nanso efi Australia kosi Argentina, efi South Africa kosi Britain, India, ne Caribbean nyinaa, nnipa mpempem pii hwɛɛ drama fɛfɛ no bi. Wɔn mu pii hui sɛ Bible mu nokware som bo sen sika kɔkɔɔ koraa, enti wobetumi ateɛm sɛ “Eureka!”\n^ nky. 4 Hwɛ “Tete Wɔ Bi Ka—Adi Mfe 100—Ɛhyɛɛ Gyidi Den” wɔ Ɔwɛn-Aban, February 15, 2014, kratafa 30-32 no.\n“Ɛbɛyɛ Wo sɛ Bible no Yɛ Nhoma Foforo”\nWɔyɛɛ “Photo-Drama” ne “Eureka Drama” no sɛ ɛmmoa nnipa mma wonhu “abɔde mu nokwasɛm a edi mu ne sɛnea wɔbɛbɔ wɔn bra.” Sɛ nkurɔfo hwɛ “Drama” no wie a, na wɔtaa ma wɔn nhoma a wɔato din Scenario of the Photo-Drama of Creation. Na “Drama” no mu mfonini ne emu nsɛm wɔ Scenario nhoma no mu. Nokwasɛm ne sɛ ɛmaa Bible “yɛe sɛ nhoma foforo.” Anuanom kyekyɛɛ Scenario nhoma no mpempem pii. Bible Suani bi kae sɛ, sɛ woyi “Drama” no ankasa si nkyɛn a, “ɔkwan titiriw a na yɛfa so bue anifuraefo ani” ne Scenario nhoma no.\nNá mfonini a ɛwɔ Scenario nhoma no mu yɛ fɛ paa, na na Bible Asuafo ne wɔn mmusua nni ho agorɔ koraa. Abaayewa bi a wɔfrɛ no Alice Hoffmann ne ne nuabarima ankɔ annyaw Scenario nhoma no koraa. Ɔkyerɛwee sɛ: “Yɛn ani gye nhoma no ho na ɛma yɛkae mfonini a ɛwɔ drama no mu nyinaa!”


Asɛmbisa: Hwan ne Yesu Kristo?\nMmuaeɛ: Sɛ Nyankopɔn te ase anaa ɔnte asɛ akɔyɛ asumasɛm, nanso Yesu Kristo deɛ dodoɔ no ara gye di sɛ ɔtenaa asase yi so. Mpo nnipa dodoɔ no ara na ɛgye to mu sɛ Yesu Kristo yɛ onipa a, ɔnantee Israel asase so bɛyɛ mfeɛ mpem mmienu a atwam ni. Akyinnyeɛ kakra ɛwɔ ne ɛberɛ yɛbɛfi aseɛ apɛnsɛpɛnsɛn Yesu Kristo su ne ne ban a ɔyɛ mu. Anigyesɛm ne sɛ, gyidie ahodoɔ no ara kyerɛkyerɛ sɛ, Yesu yɛ Odiyifoɔ, ɛbi nso sɛ, na ɛyɛ ɔkyerɛkyerɛfoɔ ne onipa pa. Nanso Twerɛ Kronkron ma yɛtɛ aseɛ sɛ, Yesu so kyɛn saa suban a yɛbobɔ soɔ yi nnyina ara.\nC.S Lewis twerɛɛ wɔ ne nnwoma ‘Mere Christianity’ mu sɛ: Merebɔ mmɔden wɔ ha sɛ mesi kwan na obi anka abususɛm amfa Yesu Kristo ho: ‘megye di pa ara sɛ, Yesu yɛ abrabɔ pa kyerɛkyerɛfoɔ nanso mennnye nni da sɛ ɔyɛ Nyankopɔn.’ Saa asɛm sei na ɛnsɛ sɛ yɛka. Nanso onipa dasani a ɔkyerɛkyerɛ abrabɔ pa sɛ Yesu nnyɛ ɔkyerɛkyerɛ kɛkɛ. Sɛ ɔnyɛ biribi sononko a, na ɔwɔ honhombɔne. Ɛsɛ sɛ woyi mu baako. Saa nnipa yi yɛ Nyankopɔn ba anaa ɔbodamfoɔ anaa mpo biribi bi. Yesu bɛtumi ayɛ ɔnnitire ama wo, wobɛtumi ate ntasuo agu ne so, ɛnna wobɛtumi aku no sɛ onipa bɔnefoɔ, ɛnna wopɛ nso a, wobɛkoto ne nan ase afrɛ no Awurade ne Nyankopɔn. Wei nyinaa akyi no, sɛ, Yesu yɛ ɔkyerɛkyerɛfoɔ pa deɛ a, akyinnyeɛ biara nni ho. Ne nnwuma a ɔyɛɛ din ne ho adanseɛ.’\nNti Yesu sɛ ɔne Hwan? Na Twerɛ Kronkron sɛ Yesu ne hwan? Yesu kaa no wɔ Yohane 10:30 sɛ; Mene Agya no yɛ baako.’ sɛ woanhwɛ no yie a wobɛka sɛ Yesu sɛ ɔyɛ Nyankopɔn. Nanso Yudafoɔ no sɛ, ‘Deɛ nti a yeresi no aboɔ ne sɛ waka abususɛm, nnipa dasani na wofrɛ wo ho Nyankopɔn.’(Yohane 10:33). Yudafoɔ no faa saa asɛm yi sɛ Yesu sɛ ɔyɛ Nyankopɔn. Nso Yesu anka sɛ ‘ɔnyɛ Nyankopɔn’. Nanso sɛ wohwɛ a na akɔyɛ sɛ na Yesu pɛ sɛ ɔka sɛ ɔyɛ Nyankopɔn sɛ ɔkaeɛ sɛ: ‘Mene Agya no yɛ baako.’ (Yohane 10:30). Johane 8:58 nso ma yɛn saa nhwɛsoɔ yi ara bi, Yesu see wɔn sɛ: Abraham nnya mmaeɛ no, na mewɔ hɔ!’ Wei ho nso anka Yudafoɔ no reyɛ asi no aboɔ. (Yohane 8:49). Jesu frɛ no ho sɛ ‘Mene’, na wei nso yɛ Nyankopɔn din a ɛwɔ Apam dada no mu baako (Exodus 3:14) Yudafoɔ gye Nyankopɔn di enti na wɔpɛɛ sɛ wɔsi Yesu aboɔ, ɛfiri sɛ na wogye di sɛ Yesu aka abususɛm a ɛne sɛ ɔsɛ ɔyɛ Nyankopɔn.\nYohane 1:1 sɛ ‘Na asɛm no yɛ Onyankopɔn’. Yohane 1:14 ka sɛ ‘ Na asɛm no bɛyɛɛ human,’. Wei kyerɛ sɛ Yesu yɛ Onyankopɔn a ɔwɔ nnipa tebea mu. Toma sɛɛ Yesu sɛ, ‘M’Adwurade ne me Nyankopɔn’ (Yohane 20:28). Yesu anka Toma anim wɔ saa deɛ ɔkaa yi ho. Ɔsɛmpani Paulo nso kaa sɛ, ‘…Onyankopɔn kɛseɛ ne yɛn agyenkwa Kristo Yesu.’ (Tito 2:13). Ɔsɛmpani Petro kaa asɛm korɔ no ara sɛ,’…Yɛn Nyankopɔn ne agyenkwa Yesu Kristo’ (2 Petro 1:1). Yɛn agya Nyankopɔn no ara di Yesu ho adanseɛ, ‘ Wo ɔba no ho ɔse,’ Onyankopɔn, w’ahennea wɔ hɔ daa daa, w’ahennie poma yɛ tenenee poma. Nkɔmhyɛ a ɛwɔ Apam dada no mu nso ka Kristo Nyameyɛ ho asɛm sɛ. ‘Na wɔawo akɔkoaa ama yɛn, woama yɛn ɔbabanin; na n’ahannie bɛda ne mmatiri so, na wɔafrɛ ne din sɛ, Nwanwa, Ɔfotufoɔ, Onyankopɔn-tumfoɔ, Daa-gya, Asomdwoeɛ-hene’ (Yesaia 9:6).\nC.S. Lewis sɛ, akyinnyeɛ biara nni hɔ sɛ Yesu yɛ ɔkyerɛkyerɛfoɔ pa. Yesu ka no pefee sɛ ɔyɛ Nyankopɔn. Sɛ ɔnyɛ Nyankopɔn a, na ɔyɛ ɔtorofoɔ, na ɛnneɛ na ɔnyɛ ɔkyerɛkyerɛfoɔ pa na mmom ɔbɔnefoɔ. Nnɛ yi abɛnfoɔ dodoɔ no ara aka sɛ, nsɛm pii a Twerɛ Kronkron aka afa Yesu ho no ara na ɛnyɛ Yesu no ara anom asɛm. Na hwan ne yɛn sɛ yɛregye Twerɛ Kronkron akyinnye wɔ deɛ Yesu yɛeɛ ne deɛ ɔkaeɛ ho? Asɛmbisa ne sɛ, enti abɛnfoɔ bɛtumi ahunu akyɛn asuafoɔ a wɔne Yesu nanteɛ na ɔno ankasa kyerɛkyerɛ wɔn no. (Yohane 14:26)\nAdɛn koraa na Yesu su ne ne ban ho asɛm hia saa? So ɛho hia sɛ Yesu yɛ Nyankopɔn anaa ɔnyɛ? Sɛ Yesu nyɛ Nyankopɔn deɛ a, ɛnneɛ na ne mogya ntumi ntua wiase bɔne so ka (2 Yohane 2:2). Nyankopɔn nko ara na ɔbɛtumi atua saa ka yi. (Romanfoɔ 5:8; 2 Korintofoɔ 5:21). Ɛsɛ sɛ Yesu yɛ Nyankopɔn na woatumi akua nnipa bɔne so ka. Esiane sɛ nnipa nko ara na ɛwuo nti, na ɛsɛ sɛ Yesu bɛyɛ onipa. Yesu Kristo mu gyidie nko ara na ɛde nkwagyeɛ brɛ nnipa. Yesu nyameyɛ no na ɛma no yɛ ɔkwan a yɛde kɔ nkwagyeeɛ mu. Yesu nyameyɛ no na ɛma no ka sɛ, ‘Mene kwan, nokorɛ ne nkwa, obi nkɔ Agya no nkyɛn gye sɛ ɔnam me so.’ (Yohane 14:6)


Exodus 22 | Intanɛt So Bible| Wiase Foforɔ Nkyerɛaseɛ\nAtemmusɛm a ɛwɔ hɔ ma Israel (1-31)\nKorɔnbɔ ho mmara (1-4)\nObi a ɔbɛsɛe obi afuw mu nneɛma (5, 6)\nObi ade a akodi obi hɔ ne ade no wura (77-15)\nBradato (16, 17)\nƆsom ne abrabɔ mu nsɛm (18-31)\n22 “Sɛ obi wia nantwi anaa oguan na okum no anaasɛ ɔtɔn no a, ɔde bi besi ananmu. Sɛ ɛyɛ nantwi a, ɔde anantwi anum besi ananmu, na sɛ ɛyɛ oguan nso a, ɔde nguan anan besi ananmu.+ 2 (“Sɛ ɔkorɔmfo+ bɔ wura obi fi sɛ ɔrekowia ade na wɔbɔ no ma owu a, nea ɔbɔɔ no no renni mogya ho fɔ. 3 Nanso sɛ ɔbae no, na owia apue a, ɛnde nea ɔbɔɔ no no bedi mogya ho fɔ.) “Ɛsɛ sɛ ɔhyɛ ananmu. Sɛ onni hwee a, ɛnde wɔbɛtɔn no de atua nea owiae no ka. 4 Sɛ wohu aboa a owiae no wɔ ne nkyɛn na sɛ aboa no nwui a, nantwi oo, afurum oo, oguan oo, ɔbɛbɔ ho abien ahyɛ anan. 5 “Sɛ obi de ne mmoa kɔ adidi, na sɛ ogyaa wɔn ma wɔkɔwe ne yɔnko afuw mu nneɛma anaa wɔkɔsɛe ne bobefuw* a, ɛsɛ sɛ ɔde nnɔbae a eye paa wɔ n’ankasa afuw anaa ne bobefuw mu hyɛ anan. 6 “Sɛ obi sɔ ogya na ɛtrɛw kɔtɔ nsɔe mu, na sɛ ɛhyew obi hwiit* a watwa agu hɔ anaa nea esisi hɔ anaa ɛhyew afuw bi a, nea ɔsɔɔ ogya no, ɛsɛ sɛ otua nea ahyew no ho ka. 7 “Sɛ obi de sika anaa nneɛma bi ma ne yɔnko sɛ ɔmfa nsie na obi kowia fi ne fi na wɔkyere ɔkorɔmfo no a, ɔkorɔmfo no bɛbɔ ho abien ahyɛ anan.+ 8 Sɛ wɔanhu ɔkorɔmfo no a, wɔmfa ofiwura no mmra nokware Nyankopɔn no anim+ na wɔnhwɛ sɛ ɛnyɛ ɔno ara na wafa ne yɔnko no nneɛma anaa. 9 Bere biara a wɔbɛbɔ obi sobo sɛ wafa obi ade no, ɛyɛ nantwi oo, afurum oo, oguan oo, ataade oo, biribiara a ayera a obi behu aka sɛ, ‘Ɛyɛ me de’ no, wɔmfa wɔn baanu asɛm no mmra nokware Nyankopɔn no anim.+ Nea Onyankopɔn bɛka sɛ odi fɔ no, ɛsɛ sɛ ɔbɔ ho abien hyɛ ne yɔnko no anan.+ 10 “Sɛ obi de n’afurum anaa ne nantwi anaa ne guan anaa n’afieboa bi ma ne yɔnko sɛ ɔnhwɛ so na aboa no wu anaa opira anaa obi kyere no na obiara anhu a, 11 ɔnka ntam wɔ Yehowa anim nkyerɛ aboa no wura sɛ ɔmfaa ne nsa nkaa ne yɔnko no biribiara. Ɛba saa a, ɛsɛ sɛ aboa no wura no gye tom; ɛnsɛ sɛ ne yɔnko no tua bi hyɛ anan.+ 12 Nanso sɛ obi na ɔbaa ne hɔ bewiaa aboa no a,* ɛnde ɔmfa bi nhyɛ ne wura no ananmu. 13 Sɛ wuram aboa na ɔtetew ne mu a, ɔmfa mmra na ɛnyɛ adanse. Nea aboa bi atetew ne mu de, ɛnsɛ sɛ otua ho ka. 14 “Na sɛ obi kɔsrɛ aboa bi fi ne yɔnko hɔ na aboa no pira anaa owu bere a ne wura no nni hɔ a, ɛnde ɛsɛ sɛ nea ɔkɔsrɛɛ aboa no tua ho ka. 15 Sɛ esii wɔ ne wura anim a, ɛnde ɔrentua ho ka. Na sɛ aboa no wura no de no maa ahan a, esiane sika a ɔde too ase no nti, ɔrentua biribi foforo biara nhyɛ anan. 16 “Sɛ obi yɛ ɔbaabun a obiara mfaa n’ano ntoo no so na sɛ ɔbarima bi to no brada ne no da a, ɛsɛ sɛ ɔbarima no tua ne tiade na ɔware no.+ 17 Na sɛ ababaa no papa si no pi sɛ ɔrempene mma ɔbarima no nware ne ba no mpo a, tiade sika no de, ɛsɛ sɛ ɔbarima no tua. 18 “Mma ɔbea sumanni biara nntena nkwa mu.+ 19 “Obiara a ɔne aboa bɛda no, ɛsɛ sɛ wokum no.+ 20 “Obiara a obefi Yehowa akyi akɔbɔ afɔre ama onyame foforo no, wonkum no.+ 21 “Nteetee ɔhɔho na nhyɛ no so,+ efisɛ mo nso na moyɛ ahɔho wɔ Egypt asaase so.+ 22 “Monnteetee okunafo anaa agyanka.+ 23 Sɛ moteetee no na osu frɛ me a, ɔkwan biara so metie ne sufrɛ;+ 24 na m’abufuw bɛdɛw, na mede sekan bekunkum mo ama mo yerenom ayɛ akunafo na mo mma ayɛ nnyanka. 25 “Sɛ mobɔ me nkurɔfo a ahia wɔn* no bosea a, monnyɛ mo ho sɛ wɔn a wɔbɔ nkurɔfo bosea de pɛ mfaso bɔne no. Mommfa nsiho biara nnka ho.+ 26 “Sɛ wo yɔnko bɛbɔ wo hɔ bosea na sɛ ɔde ne ntama si awowa a,+ san fa n’ade kɔma no ansa na ade asa. 27 Ntama a ɔwɔ ara nen, na ɛno na ɔde kata ne ho. Sɛ ne nsa anka a, dɛn na ɔde bɛda?+ Sɛ osu frɛ me a, metie, efisɛ mewɔ ayamhyehye.*+ 28 “Nka Onyankopɔn ho abususɛm,+ na nnome wo man mu panyin.+ 29 “Ntwentwɛn wo nan ase sɛ wode wo nnɔbae bebrebe ne wo nsã anaa wo ngo a abu so no bi bɛbɔ afɔre.+ Fa wo babarima panyin ma me.+ 30 Saa ara na ɛsɛ sɛ woyɛ wo nantwi ne wo guan abakan:+ Ma ɔntena ne maame ho nnanson. Na da a ɛto so awotwe no, fa no ma me.+ 31 “Monyɛ ɔman kronkron mma me.+ Aboa biara a wuram aboa bɛtetew ne mu no, ɛnsɛ sɛ mowe ne nam.+ Montow mma nkraman.\n^ Ɛbɛyɛ sɛ hwɛ a wanhwɛ so yiye nti na ɛbaa saa, anaa anka obetumi ayɛ tebea no ho biribi.\n^ Anaa “wɔn asɛm yɛ mmɔbɔ.”\n^ Anaa “meyɛ ɔdomfo.”


(Redirected from Gaana)\nGhana anaa Gaana yɛ ɔman bi a ɛwɔ Africa atɔeɛ mantam hɔ. Aman a atwa ne ho ahyia no bi ne Côte d’Ivoire (ɛno wɔ atɔe fam), Burkina Faso (ɛno wɔ atifi fam), Togo (ɛno wɔ apue fam) ɛna Gulf of Guinea no wɔ anaafoɔ. Edin Ghana no kyerɛ “Ɔko mu Hene” na wɔnyaa saa din no fii tete Ghana Empire no mu.\nKane no, na ahenfo ahodoɔ na woagye Ghana asase no afa paa yie, te sɛ Asanti Ahenni, Akwamufoɔ, Bonomanfoɔ, Denkyirafoɔ, Fantefoɔ, ne afoforo a wɔka ho. Ebinom deɛ, na wɔnyɛ Akanfoɔ, te sɛ Nkranfoɔ ne Dagombafoɔ. Wɔne Aborofo ntam dwadiɛ fii ase bere a wɔne Pɔtgɔkyifoɔ yɛɛConard. ntease apam wɔ mfe 1500 mu hɔ. Ɛno akyi no, Britainfo maa nea wɔfrɛ no Sika mpoano Ahenni no fii asɛ wɔ afe 1874 mu wɔ Ghana mmeae bi pɛ.\nAlgeria · Angola · Benin · Botswana · Burkina Faso · Burundi · Cameroon · Cape Verde · Central African Republic · Chad · Comoros · Democratic Republic of the Congo · Republic of the Congo · Djibouti · Igyipt · Equatorial Guinea · Eritrea · Eswatini · Ethiopia · Gabon · The Gambia · Ghana · Guinea · Guinea-Bissau · Ivory Coast (Côte d'Ivoire) · Kenya · Lesotho · Liberia · Libya · Madagascar · Malawi · Mali · Mauritania · Mauritius · Morocco · Mozambique · Namibia · Niger · Nigeria · Rwanda · São Tomé and Príncipe · Senegal · Seychelles · Sierra Leone · Somalia · South Africa · South Sudan · Sudan · Tanzania · Togo · Tunisia · Uganda · Zambia · Zimbabwe\nRetrieved from "https://ak.wikipedia.org/w/index.php?title=Ghana&oldid=28276"\nThis page was last edited on 10 Ɔbenem 2022, at 18:27.


Wɔsɛee Yerusalem (1-10)\nSedekia guanee na wɔkyeree no (4-7)\nWɔkae sɛ wɔmmɔ Yeremia ho ban (11-14)\nWɔrenkum Ebed-Melek (15-18)\n39 Yuda hene Sedekia afe a ɛto so akron, bosome a ɛto so du no, Babilon hene Nebukadnesar* ne n’asraafo nyinaa baa Yerusalem, na wobetwaa ho hyiae.+ 2 Sedekia ahenni afe a ɛto so 11 mu, bosome a ɛto so anan, bosome no da a ɛto so akron no, wobuu kurow no afasu guu mu.+ 3 Na Babilon hene mpanyimfo nyinaa wuraa mu, na wɔkɔtenatenaa Mfinimfini Pon no mu.+ Wɔn ne: Nergal-Sareser a ɔyɛ Samgar no, Nebo-Sarsekim a ɔyɛ Rabsaris* no, Nergal-Sareser a ɔyɛ Rabmag* no, ne Babilon hene mpanyimfo a aka nyinaa. 4 Bere a Yuda hene Sedekia ne asraafo no nyinaa huu wɔn no, woguanee.+ Wofii kurow no mu anadwo. Wɔrekɔ no, wɔfaa ɔhene turo no mu, ɛnna wɔkɔfaa ɔpon a ɛda afasu abien no ntam no mu, na wɔde wɔn ani kyerɛɛ Araba kwan so.+ 5 Nanso Kaldeafo asraafo no taa wɔn, na wɔkɔtoo Sedekia wɔ Yeriko sare so.+ Wɔkyeree no de no foro kɔmaa Babilon hene Nebukadnesar* wɔ Ribla,+ Hamat asaase so,+ na ɛhɔ na obuu no atɛn. 6 Na Babilon hene ma wokunkum Sedekia mma mmarima wɔ n’anim wɔ Ribla hɔ, na Babilon hene ma wokunkum Yuda adehye nyinaa nso.+ 7 Afei ɔsɛee Sedekia ani maa n’ani furae. Owiei no, ɔde kɔbere nkɔnsɔnkɔnsɔn guu no, na ɔde no kɔɔ Babilon.+ 8 Na Kaldeafo no hyew ɔhene fi* no ne ɔmanfo no afi,+ na wodwiriw Yerusalem afasu no gui.+ 9 Na awɛmfo so panyin Nebusaradan+ faa ɔmanfo a wɔaka wɔ kurow no mu, ne wɔn a wɔde wɔn ho kɔmaa no, ne wɔn a wɔkae nyinaa, na ɔde wɔn kɔɔ Babilon. 10 Nanso awɛmfo so panyin Nebusaradan gyaw ɔman no mu ahiafo a wonni hwee no bi wɔ Yuda asaase no so. Saa da no, ɔmaa wɔn bobe mfuw ne nsaase a wɔbɛyɛ so adwuma.*+ 11 Na Babilon hene Nebukadnesar* kaa nea wɔnyɛ Yeremia kyerɛɛ awɛmfo so panyin Nebusaradan. Ɔkae sɛ: 12 “Momfa no na monhwɛ no; monnyɛ no bɔne biara. Nea obebisa mo biara, momfa mma no.”+ 13 Enti awɛmfo so panyin Nebusaradan ne Nebusasban a ɔyɛ Rabsaris,* ne Nergal-Sareser a ɔyɛ Rabmag* ne Babilon hene atitiriw nyinaa soma 14 ma wɔkɔfaa Yeremia fii Awɛmfo Aban no mu hɔ+ na wɔde no maa Safan+ ba Ahikam+ ba Gedalia+ sɛ ɔmfa no nkɔ ne fi. Enti ɔtenaa nkurɔfo no mu. 15 Bere a Yeremia da so da Awɛmfo Aban no mu hɔ no,+ Yehowa ka kyerɛɛ no sɛ: 16 “Kɔ na kɔka kyerɛ Etiopiani Ebed-Melek+ sɛ, ‘Nea asafo Yehowa, Israel Nyankopɔn no aka ni: “Hwɛ, mmusu a mekae sɛ mede bɛba kurow yi so no, merema aba mu, na ɛrensi wɔn yiye; na saa da no, wubehu sɛ asi.”’ 17 “‘Nanso saa da no, megye wo,’ Yehowa asɛm ni, ‘na wɔremfa wo mma nnipa a wusuro wɔn no.’ 18 “‘Efisɛ sɛnea ɛte biara, meyi wo afi mu, na worenwu wɔ sekan ano. Wubenya wo nkwa* sɛ asade,*+ efisɛ wode wo ho too me so,’+ Yehowa asɛm ni.”\n^ Tete Hebri nkyerɛwee no bi wɔ hɔ a, sɛɛ na wɔkyerɛw edin no: Nergal-Sareser, Samgar-Nebo, Sarsekim, Rabsaris.\n^ Anaa “nkonyaayifo panyin (nsoromma mu hwɛfo panyin).”\n^ Ebetumi nso akyerɛ, “nkoadwuma.”\n^ Anaa “ahemfi panyin.”\n^ Anaa “Wubenya wo nkwa sɛ biribi a wɔanya wɔ ɔko mu; Wobɛfa wo ho adi.”


عاموس 3 NAV - Amos 3 ASCB\nWɔfrɛ Adansefoɔ Tia Israel\n1Montie saa asɛm a Awurade aka atia mo yi, Ao, Israelfoɔ, deɛ ɛtia abusua a meyii wɔn firii Misraim no nyinaa:\n2“Mo nko ara na mayi mo\nwɔ mmusua a ɛwɔ asase so nyinaa mu;\nenti mɛtwe mo aso\nwɔ mo bɔne nyinaa ho.”\n3Nnipa baanu bɛtumi abom anante,\nwɔ ɛberɛ a wɔnyɛɛ anokorɔ anaa?\n4Gyata bobom wɔ dɔtɔ ase\nwɔ ɛberɛ a ɔnhunuu ahaboa biara anaa?\nƆpɔ so wɔ ne buo mu\nwɔ ɛberɛ a ɔnkyeree ahaboa biara anaa?\n5Anomaa bɛtɔ afidie mu wɔ fam\nwɔ baabi a wɔnnsum afidie anaa?\nAfidie hwan wɔ\nɛberɛ a ɛnyii aboa anaa?\n6Sɛ wɔhyɛn totorobɛnto wɔ kuropɔn mu a\nnnipa no ho mpopo anaa?\nSɛ atoyerɛnkyɛm ba kuropɔn bi mu a\nɛnyɛ Awurade na ɔyɛeɛ anaa?\n7Ampa ara, Otumfoɔ Awurade nnyɛ biribi\na ɔnna ne nhyehyeɛ adi\nnkyerɛ nʼAsomafoɔ adiyifoɔ no.\n8Gyata no abobom,\nhwan na ɔnnsuro?\nOtumfoɔ Awurade akasa,\nhwan na ɔrenhyɛ ho nkɔm?\n9Mompae mu nka nkyerɛ Asdod aban\nne Misraim aban:\n“Mommoaboa mo ho ano wɔ Samaria mmepɔ so;\nhwɛ basabasayɛ a ɛwɔ ne so\nne nhyɛsoɔ a ɛwɔ ne nkurɔfoɔ mu.”\n10“Wɔnnim sɛdeɛ wɔyɛ deɛ ɛyɛ,”\nWɔde nneɛma a wɔafo ne deɛ wɔawia\nsie wɔ wɔn aban mu.\n11Ɛno enti, yei ne deɛ Otumfoɔ Awurade seɛ,\n“Ɔtamfoɔ bi bɛtwi afa asase no so;\nƆbɛbubu wʼabanbɔeɛ agu,\nna wafo wʼaban.”\n“Sɛdeɛ odwanhwɛfoɔ gye\nnnyawa mmienu nnompe anaa aso sin\nfiri gyata anom no,\nsaa ara na wɔbɛgye Israelfoɔ nkwa,\nwɔn a wɔtete wɔn mpa twea so wɔ Samaria,\nne wɔn a wɔdeda nkonwa pa mu wɔ Damasko.”\n13“Tie yei, na di adanseɛ tia Yakob efie,” sɛdeɛ Awurade, Asafo Awurade Onyankopɔn seɛ nie.\n14“Ɛda a mɛtwe Israel aso wɔ ne nnebɔne ho no,\nmɛsɛe afɔrebukyia a ɛwɔ Bet-El;\nwɔbɛtwitwa afɔrebukyia no mmɛn\nna abu ahwe fam.\n15Mɛdwiri awɔberɛ efie\nne ahuhuro berɛ efie agu;\nna afie a wɔde asonse adura ho no wɔbɛsɛe no\nna afie akɛseɛ no nso wɔbɛbubu agu,”\nASCB : Amos 3


John 12 NIV - Yohane 12 ASCB\n1Aka nna nsia na Twam Afahyɛ no aduru no, Yesu kɔɔ Betania, kuro a na Lasaro a Yesu nyanee no firi awufoɔ mu no te mu no mu. 2Wɔtoo Yesu ɛpono. Marta na ɔsomee wɔ saa apontoɔ yi ase. Lasaro tenaa Yesu nkyɛn pɛɛ wɔ ɛpono no ho. 3Wɔredidi no, Maria faa ngohwam bi a ne boɔ yɛ den bɛhwie guu Yesu nan ase de ne tirinwi pepaeɛ. Ngo no hwa gyee efie hɔ nyinaa.\n4Yuda Iskariot a ɔyɛ asuafoɔ no mu baako a akyire no ɔbɛyi Yesu ama no ani annye deɛ ɔbaa yi yɛeɛ no ho, 5enti ɔkaa sɛ, “Adɛn enti na wantɔn saa ngohwam yi na yɛamfa sika no amma ahiafoɔ?” 6Ɛnyɛ sɛ na ɔdwene ahiafoɔ ho enti na ɔkaa saa asɛm yi, na mmom, na ɔyɛ ɔkorɔmfoɔ na ɛsiane sɛ na ɔhwɛ asuafoɔ no sika so enti, na ɔwiawia bi.\n7Yesu kaa sɛ, “Monnyaa ɔbaa yi haw! Deɛ ɔbaa yi ayɛ yi, ɔde resiesie me ama me wuo. 8Mo ne ahiafoɔ na ɛwɔ hɔ ɛberɛ biara, na me deɛ, me ne mo rentena hɔ daa.”\n9Ɛberɛ a Yudafoɔ no tee sɛ Yesu wɔ Betania no, wɔn mu pii kɔɔ hɔ. Ɛnyɛ Yesu nko enti na wɔkɔɔ hɔ, na mmom, wɔkɔɔ hɔ sɛ wɔrekɔhwɛ Lasaro a Yesu nyanee no firii awufoɔ mu no nso. 10Afei, asɔfoɔ mpanin no bɔɔ pɔ sɛ wɔbɛkum Lasaro nso, 11ɛfiri sɛ, ɛsiane Lasaro wusɔreɛ no enti, na nnipa bebree retwe wɔn ho afiri Yudafoɔ mpanin no ho abɛdi Yesu akyi.\n12Adeɛ kyeeɛ no, nnipadɔm a wɔaba Twam Afahyɛ no tee sɛ Yesu reba Yerusalem no, 13wɔbubuu ɛberɛ de kɔhyiaa no ɛkwan de ahurisie teateaam sɛ,\n“Nhyira nka deɛ ɔreba wɔ Awurade din mu no!”\n14Yesu rekɔ no, na ɔte afunumu ba bi so sɛdeɛ Atwerɛsɛm hyɛɛ ho nkɔm sɛ,\n15“Nsuro, Ɔbabaa Sion!\nHwɛ sɛ wo ɔhene te afunumu ba so\n16Ahyɛaseɛ no, asuafoɔ no ante yeinom nyinaa ase kɔsii sɛ wɔhyɛɛ Yesu animuonyam no ansa na wɔrekae sɛ, Atwerɛsɛm no aka saa asɛm yi nyinaa afa ne ho dada, na ɛno ara ne deɛ wɔayɛ no.\n17Nnipa a na wɔwɔ hɔ a wɔhunu sɛ Yesu nyanee Lasaro firii awufoɔ mu no kaa asɛm a ɛsii no kyerɛɛ afoforɔ. 18Yei enti na nnipa bebree kɔeɛ sɛ wɔrekɔhyia Yesu ɛkwan no, ɛfiri sɛ, na wɔate sɛ wayɛ anwanwadeɛ. 19Farisifoɔ no hunuu deɛ ɛrekɔ so no, wɔkaa sɛ, “Anyɛ yie! Monhwɛ sɛ nnipa no nyinaa atu adi nʼakyi!”\nYesu Hyɛ Ne Owuo Ho Nkɔm\n20Afahyɛberɛ no mu no, Helafoɔ bi nso kɔɔ Yerusalem sɛ wɔrekɔsom. 21Wɔkɔɔ Filipo a ɔfiri Betsaida no nkyɛn kɔka kyerɛɛ no sɛ, “Owura, yɛpɛ sɛ yɛhunu Yesu.” 22Filipo kɔbɔɔ Andrea amaneɛ maa wɔn baanu kɔka kyerɛɛ Yesu.\n23Yesu ka kyerɛɛ wɔn sɛ, “Ɛberɛ no aso sɛ wɔbɛhyɛ Onipa Ba no animuonyam. 24Mereka nokorɛ akyerɛ mo sɛ, sɛ wɔamfa burofua anhyɛ fam amma amporɔ na amfifiri a, ɛda so yɛ burofua no ara, nanso sɛ ɛporɔ na ɛfifiri a, ɛso aba pii. 25Obiara a ɔdɔ ne kra no bɛhwere ne nkwa, na deɛ ɔnnɔ ne kra no ɔbɛnya nkwa a ɛnni awieeɛ. 26Obiara a ɔpɛ sɛ ɔsom me no, ɛsɛ sɛ ɔdi mʼakyi, na baabiara a mewɔ no, ɛsɛ sɛ mʼasomfoɔ nso wɔ hɔ bi.”\n27Yesu kaa sɛ, “Afei deɛ, me kra ho yera no na asɛm bɛn na menka? Menka sɛ, ‘Agya, gye me firi saa amanehunu yi mu anaa?’ Nanso, yei enti na wosomaa me baa ewiase sɛ memmɛhunu amane. 28Agya, hyɛ wo din animuonyam!”\nƆkasa wieeɛ no, nne bi firi ɔsoro kaa sɛ, “Mahyɛ no animuonyam dada na mɛsane mahyɛ no bio.” 29Nnipakuo a na wɔwɔ hɔ no tee nne no, wɔkaa sɛ aprannaa na ɛrebobɔ mu. Ebinom nso kaa sɛ, ɔsoro ɔbɔfoɔ na ɔkasa kyerɛɛ no.\n30Nanso, Yesu ka kyerɛɛ wɔn sɛ, “Mo enti na saa nne yi kasaeɛ na ɛnyɛ me enti. 31Afei, ɛberɛ aduru sɛ wɔbu ewiase atɛn na wɔtu ɔbonsam a ɔdi ewiase so no gu. 32Sɛ wɔnya ma me so firi asase mu a, mɛtwe nnipa nyinaa aba me nkyɛn.” 33Ɔkaa yei de kyerɛɛ owuo ko a ɔbɛwu no.\n34Nnipa no kaa sɛ, “Atwerɛsɛm no di adanseɛ sɛ, Agyenkwa no renwu da. Adɛn enti na wɔka kyerɛ yɛn sɛ, ɛsɛ sɛ wɔma Onipa Ba no so? Hwan ne saa Onipa Ba no?”\n35Yesu buaa wɔn sɛ, “Me hann no bɛhyerɛn ama mo mmerɛ tiawa bi mu. Ɛno enti, monnante mu ɛberɛ a mowɔ saa hann no mu yi nkɔ baabiara a mopɛ sɛ mokɔ, ansa na esum aduru; anyɛ saa a morenhunu kwan. 36Ɛberɛ a mowɔ hann mu yi, monnye hann no nni na moayɛ hann no mma.” Yesu kaa nsɛm yi wieeɛ no, ɔfirii hɔ de ne ho kɔhintaeɛ.\nYudafoɔ Gu So Gye Akyinnyeɛ\n37Ɛwom sɛ na Yesu ayɛ anwanwadeɛ ahodoɔ ama Yudafoɔ no ahunu deɛ, nanso na wɔnnye no nni ara. 38Yei ne Odiyifoɔ Yesaia asɛm a ɔkaa sɛ,\n“Awurade, hwan na wagye yɛn asɛnka adi?\nNa hwan nso na ɔbɛgye wʼanwanwadwuma no adi sɛ adansedie?”\n39Yudafoɔ no annye anni ɛfiri sɛ, na Odiyifoɔ Yesaia asane aka sɛ,\n40“Onyankopɔn afira wɔn ani,\nna wapirim wɔn akoma,\nsɛdeɛ ɛbɛyɛ a wɔrentumi nnane\nmma me nkyɛn na masa wɔn yadeɛ.”\n41Yesaia kaa yei faa Yesu animuonyam a daakye ɔbɛnya a Onyankopɔn yi kyerɛɛ no no ho.\n42Mpo, na Yudafoɔ mpanin no mu pii gye Yesu di, nanso na wɔsuro sɛ, sɛ Farisifoɔ no hunu wɔn a, wɔremma wɔmma asɔredan no mu bio. 43Na wɔpɛ sɛ nnipa bɛkamfo wɔn sene sɛ Onyankopɔn bɛhyɛ wɔn animuonyam.\n44Yesu teaam sɛ, “Obiara a ɔgye me di no, ɛnyɛ me nko na ɔgye me di, na ɔgye deɛ ɔsomaa me no nso di. 45Na deɛ ɔhunu me no hunu deɛ ɔsomaa me no nso. 46Maba ewiase sɛ hann, na obiara a ɔgye me di no ankɔ so antena sum mu.\n47“Obiara a ɔte mʼasɛm na ɔnni so no, meremmu no atɛn. Ɛfiri sɛ, mamma sɛ merebɛbu nnipa atɛn, na mmom, mebaeɛ sɛ merebɛgye wɔn nkwa. 48Obiara a ɔpo me na ɔnnye mʼasɛm nni no, ɔtemmufoɔ bi wɔ hɔ a ɔbɛbu no atɛn. Me nsɛm a maka akyerɛ mo no na Atemmuo da no ɛbɛbu mo atɛn. 49Nsɛm a maka no nyinaa, ɛnyɛ mʼankasa mʼadwene na mede ka kyerɛɛ mo, na mmom ɛyɛ deɛ Agya no ka kyerɛɛ me sɛ menka nkyerɛ mo no. 50Menim sɛ asɛm biara a Agya no ahyɛ me sɛ menka no de nnipa kɔ nkwa a ɛnni awieeɛ mu; enti asɛm a ɔbɛka akyerɛ me sɛ menka biara no, ɛno na meka!”\nASCB : Yohane 12


Nyarewa a ɛwɔ hɔ dada\nWoanya yareɛ bi berɛ tenten anaa? Wo tae nom aduro berɛ ano berɛ ano? Wo fa ayarehwɛ mu wɔ ɔman a wo fri mu no anaa berɛ a na wore dwane no?\nKɔ Apomuden-Mmoa na kyerɛkyerɛ wo haw no mu.\nNyarewa ahodoɔ bi sane. Wei kyerɛ sɛ nyarewa no betumi afri nnipa baako hɔ akɔ asae ɔfoforɔ. Ɛbetumi afa mframa mu, nsa fi so, mogya anaa mmaa ne mmarima nna mu, ɛfeɛ mu, nneɛma a efri nipadua mu pue anaa sɛ wo ho ka obi ankasa.\nKɔ Apomuden-Mmoa sɛ wo hunu saa yareɛ ho nsɛnkyerɛne wei mu bi a. Wei boa bɔ wo ne nnipa a ɛbɛn wo ho ban.\nNna mu yareɛ\nYareɛ ahodoɔ bi te sɛ gonorrhoea, herpes, syphilis anaa chlamydia betumi afa mmaa ne mmarima nna mu asae. Nsunsuanso bi ne nsu ahorow a efi nipadua no mu, ahoɔhene, ahonhono, akuroakuro, anaa yaw wɔ nipadua no fa a wo baa ne wo barima wɔ no.Na mmom wo betumi anya bi nanso wo nnya yareɛ ho nsɛnkyerɛne biara.\nBɔ wo ho ban fri nna mu yareɛ ho. Hyɛ kɔndɔm berɛ biara a wone obi bɛda. Wo betumi anya bi wɔ bea ha anaa sɛ wo betumi atɔ wɔ faako a yɛtɔn nnuro, famasi anaa sotɔɔ ahodoɔ mu.\nSɛ ɛkɔ ba sɛ wo te nka sɛ wo anya nna mu yareɛ a, kɔ Apomuden-Mmoa hɔ.\nSɛ wo ntumi nkyerɛ sɛ wo anya nna mu yareɛ abrɛ a wone obi akɔda na wo anhyɛ kɔndɔm a, kɔ Apomuden-Mmoa hɔ kɔ gye akwankyerɛ. Mɛntwɛn sɛ wo behunu yareɛ no ho nsɛnkyerɛne ansa.\nHIV yɛ mmoawa bi a ɛma wo nipadua akwaa a ɔko tia nyarewa no yɛ mmerɛ. Mmoawa no betumi atena wo nipadua mu aberɛ a wo nkyerɛ yareɛ no ho nsɛnkyerɛne biara. Sɛ wo nna aduro so a, ɛbetumi ama wo nipadua no ayɛ mmerɛ akosi sɛ wo bɛ yare. Yɛfrɛ wei sɛ AIDS.\nSaa yareɛ yi nam mogya mu na ɛsae, abrɛ a wo ne obi reda na wo nhyɛ kɔndɔm, ɛnam mpaneɛ a efii aka ho, anaa sɛ efri maame hɔ kɔma ne ba a ɔhyɛ yafunu mu. Sɛ saa mmoawa yi bi wɔ wo mu a, wo betumi de asae afoforɔ mpo sɛ wo nkyerɛ yareɛ no ho nsɛnkyerɛne biara.\nHIV/AIDS enni ano aduro. Na mmom nnuro boa sosɔ mmoawa no ano na ate nsunsuansoɔ no so.\nBɔ wo ho ban fri HIV/AIDS ho. Hyɛ kɔndɔm berɛ biara a wo ne obi reda. Wo betumi anya bi wɔ beae ha anaa sɛ wo betumi atɔ wɔ faako a yɛtɔn nnuro, famasi anaa sotɔɔ ahodoɔ mu.\nFa paneɛ a efii nkaeɛ na obiara mfa nni dwuma da fa ma wo ho aduru.\nSɛ wo ntumi nkyerɛ sɛ wo anya HIV/ AIDS yareɛ abrɛ a wone obi akɔda na wo anhyɛ kɔndɔm a, kɔ Apomuden/Mmoa hɔ kɔ gye akwankyerɛ. Mɛntwɛn sɛ wo behunu yareɛ no ho nsɛnkyerɛne ansa.\nNnipa a wɔn wɔ nsamanwa no bɔ wa annyɛ koraa no nnawɔtwe mmeɛnsa, onya ahoɔhyeɛ, te mfifire anadwo, anaa ne so te. Nnipa a wɔn wɔ ahoɔden betumi anya bi sɛ ɔhome mframa a obi abɔ nsamanwa agu mu.\nNsamanwa yɛ hu. Na mmom sɛ yɛ hunu no ntɛm a, yɛ tumi sa. Ayarehwɛ no di annyɛ koraa no, abosome nsia.\nSɛ wowɔ nsamanwa yareɛ ho nsɛnkyerɛne, y’asa wo nsamanwa yareɛ pɛn anaa wone obi a na ɔwɔ yareɛ no bi adi nkitaho a, kɔ Apomuden-Mmoa hɔ.\nSuban a w’atɔmu ntentan ɛne nnuro (Nea ne yɛ ka obi hɔ ne nnuro)\nMmorosa, nnuro ɛne nneɛma afoforɔ bi betumi ama wo atɔ mu ntentan na asɛe w’apomuden. Kwati nnubɔne a wɔde di dwuma no.\nYareɛ betumi afa mogya mu asae sɛ ɛba nnuro a yɛde fa ntini mu a, mfatoho bi ne sɛ wode paneɛ a yɛde adi dwuma dada rewɔ woho.\nSɛ wo ntumi nnyae nnuro fa a, ɛnneɛ fa paneɛ a efii nkaa no na yɛ mfa nni dwuma da na fa yɛ sɛ deɛ wo mfa yareɛ.\nYɛbɛ tumi ahwɛ suban a woatɔ mu ntentan na y’aso ano. Kɔ Apomuden-Mmoa hɔ.\nAtenka/adwene mu haw\nWoafa tebea a emu yɛ den mu anaa basabasayɛ – bi te sɛ akoo, adwanedwane, ateetee kɛseɛ ɛne monatoɔ – betumi ama nipadua no anaa adwene no anya yareɛ. Nsa boro anaa suban afoforɔ a wo atɔ mu ntentan nso betumi aka ho.\nƐyɛ nnipa pii a wɔn ho aka no den sɛ wɔ bedi nkɔmmɔ afa adwene mu haw ho. Ɛho hia sɛ wo bɛma wo ani abere ho na woakogye ayarehwɛ te sɛ deɛ wo bɛyɛ ama yare foforɔ biara no.\nAdwene mu yareɛ ho nsɛnkyerɛne bi ne sɛ wo ntumi nna yie berɛ tenten so, adaeɛbɔne so, yaw a wo ntumi nkyerɛ aseɛ anaa ɔhaw afoforɔ bi.\nYɛbɛ tumi ahwɛ adwene mu haw. Kɔ Apomuden-Mmoa hɔ.\nChickenpos yɛ yareɛ a ɛsae/ɛsan yie paa. Deɛ ɛtae ma wo hunu no yie yɛ ahoɔhyeɛ a honam ani nsawa a ahyɛ nsuo a ani da hɔ sɛ ɛrehyɛ aseɛ foforɔ a. Wubetumi abɔ wo ho ban wɔ kyekenpɔs ho denam paane a wobɛwɔ so.\nSɛ wo anaa sɛ wo ba dan no adi sɛ w’anya Chickenpos a, kɔ Apomuden-Mmoa hɔ.\nSɛ wo nya enyaa Chickenpos da, na wo nwɔɔ ɛho paneɛ pɛn a, Kɔ Apomuden-Mmoa hɔ.\nNnipa a wɔanya ntobro tae nya ahoɔhyeɛ, wɔ ani yɛ kɔkɔɔ, bɔ wa ɛna honam ani nsawa a ade kɔkɔɔ sisi mu. Wo betumi abɔ wo ho ban afri ntobro ho abrɛ a worewɔ ɛho paneɛ.\nSɛ wo anaa sɛ wo ba da no adi sɛ w’anya ntobro a, kɔ Apomuden-Mmoa hɔ.\nSɛ wo nya enyaa ntobro da, na won wɔɔ ɛho paneɛ pɛn a, Kɔ Apomuden-Mmoa hɔ.\nNkuwankuwa yɛ yareɛ bi a ɛka nipadua no akwaa a yɛ home fa mu no soro anaa honam ani. Yɛwɔ mu ahodoɔ mmienu: menemu nkuwankuwa ɛna honam ani nkuwankuwa.\nNnipa a wɔanya menemu nkuwankuwa no tae nya menemu yaw, ahoɔhyeɛ ɛna wɔ te yaw abrɛ a wɔre mene adeɛ. Ade titiriw a ɛma obi hu sɛ wɔanya nkuwankuwa yɛ ekuro a enwu yie. Wo betumi awɔ ɛho paneɛ de abɔ wo ho ban afri nkuwankuwa ho.\nSɛ wo nya enyaa menemukuro da, na won wɔɔ ɛho paneɛ pɛn a, kɔ Apomude-Mmoa hɔ.\nScabies yɛ honam ani yareɛ bi akɔ akyire paa. Ɛyɛ mmoa bi a wɔ bɔne tokro wura wedeɛ no mu.\nNipadua no nya ahoɔhene paa, ahyɛnsuo, ɛna honam ani nsawa ne titiriw wɔ nipadua no fa a wo baa anaa wo barima wɔ no, wo nsa ntam, wo abakɔn ɛna wo apɔ so, wo amotoam ɛna wo nufu ano.\nYareɛ no sae abrɛ a nnipa mmienu adi nhyiamu.\nSɛ wo anaa sɛ wo ba da no adi sɛ w’anya Scabies a, kɔ Apomuden-Mmoa hɔ.\nSɛ ɛkɔ ba sɛ wo afu ɛne wo nsono ahuhuru, abofono ɛne ayamtuo a ahoɔhyeɛ ne yafunu yaw ka ho a. Nnipa a wɔn wɔ saa yareɛ yi hwere nsuo pii wɔ berɛ tiawa bi ntam.\nSɛ wo anaa sɛ wo ba da no adi sɛ w’anya gastro-enteritis a, kɔ Apomuden-Mmoa hɔ.\nNom nsuo pii anaa nom tea nkakrankakra.\nTae fa nsuo ne samena hohoro wo nsa na amma wo amfa ansan afoforɔ.\nYareɛ afoforɔ pii wɔ hɔ. Wo behunu nsɛm a ehia fa nsaneyadeɛ ahodoɔ a ɛho hia pii ho.\nKɔ Apomuden-Mmoa hɔ mpo sɛ yareɛ ho nsɛnkyerɛne a wonya no ne yareɛ ahodoɔ a y’akyerɛmu enni nsɛ a.